text:
Ta asina mes, ketu bai nan tei: lidernan kolonial
E lider kolonial ta sintié mas ku su tim. Bo ta topa nan komo diktador den kompania privá òf den Gobièrnu. Tur kos mester kana manera nan ke, nan ta komuniká sin tene kuenta ku e otro. Dimes empleadonan ta obligá di traha inefisiente ku tiki di añadí den e organisashon. Nan no ta aseptá otro su opinion, paso bo mester ta sumiso komo parti di kultura di nan organisashon.
Ainda tin lider kolonial ta manehá diferente organisashon. Bo no ta rekonosé nan tur ora, paso tin diferente vershon. Na skol bo ta topa dosentenan antikuá ku ta preferá insultá alumno en bes di motivá. Miembronan di direktiva pegá den tempu. E ámtenar ku ta keda sin yuda paso e no a gusta bo tono. Mayornan ku ta ignorá deseo i nesesidat di nan yu. Tur ta lider kolonial.
Ami mes tin un alergia fuerte pa lidernan kolonial. Durante mi karera, mi a topa nan komo mi direktor, mi direktiva òf yùfrou di skol di mi yu. E lider kolonial ta subi mi adrenalina, mi kurason ta bati duru i mi rosea ta keda stanká. I kada bes mi ke dominá mi emoshon i reakshoná trankil pa evitá e imágen di angry black woman. Anto tòch e ta sosodé kada bes. Mi alergia ta transformá den un erupshon volkániko ku palabranan skèrpi ku ta kai manera lava kayente. Ta manera un spiritu malu ta drenta mi, i ora e sali mi ta kuminsá kuestioná. Dikon mi no por keda ketu i sumiso? Mi sa bon bon ku e lider aki nunka lo no kambia. Nan no ta konsiente di nan manera robes. Anto dikon nan lo wòri, paso semper ela bai bon bon asina tòch?
E lider kolonial ta un figura basta konosí na Kòrsou i ku nos silensio i komportashon sumiso nos ta tene na bida. Miéntras otro parti di mundu nan a realisá: e lider kolonial ta antikuá. Kaminda hóbennan ta para habri pa un mundu diverso, ku ta forma nan komo persona kritiko den sosiedat. Aki no tin duda si diálogo ku hóben i edukashon moderno ta duna mihó resultado. Empleadonan ku kurashi ta duna nan opinion libremente. E generashon aki no tin interes di logra 10 pa 20 aña den servisio. Nan no ta adorá nan hefe, ta mas resistente i no tin miedu di lanta di un dia pa otro i kita bai.
Poko poko nos tambe ta kambiando i aseptando e mundu ei. Danki Dios ku e era di lider kolonial ta yegando su fin. Trabou ta nifiká awendia muchu mas ku gana bo pan di kada dia sin ánimo. Empleadonan ta buska plaser ku satisfakshon den nan trabou. Liderazgo den tempu moderno ta kontrali na e lider outoritario ku a keda pega den pasado. Importante ta pa enbolbí empleadonan na un manera positivo i stimulá nan pa bai dilanti den e direkshon deseá.
Logrando éksito komo un tim. Abo komo lider no ta e uniko eksperto, skucha otro realmente, duna i aseptá feedback na un manera konstruktivo. Ta importante tambe pa konfia i duna empleado parti di responsabilidat!
Al final nos mester konsiderá e otro komo un ser humano ku meresé rèspèt. Mundu ta kambiando rápido i nos mester realisá ku tur hende ta igual. Foi masha tempu nos no ta biba mas den tempu kolonial.
Lanta foi soño i aktua komo un lider moderno ku otro ta sigui ku plaser i apresio.
Leaders must be close enough to relate to others, but far enough ahead to motivate them.
John C. Maxwell


c: text/html

text:
2 days ago
Durante e conferencia cu ta tumando lugar na New York Prome Minister Wever – Croes a atende un conferencia di Lidernan Femenino di Nacionnan Uni “Platform for Women Leaders. Den cuadro di esaki Prome Minister a splica con como hende muhe a lidera Aruba durante pandemia hunto cu varios otro hende muhe profesional, y e
Durante e conferencia cu ta tumando lugar na New York Prome Minister Wever – Croes a atende un conferencia di Lidernan Femenino di Nacionnan Uni “Platform for Women Leaders.
Den cuadro di esaki Prome Minister a splica con como hende muhe a lidera Aruba durante pandemia hunto cu varios otro hende muhe profesional, y e importancia pa percura cu ta sigui prepara otro sernan femenino pa posicionnan di liderazgo. Na e ocasion a intercambia pensamentonan y preocupacionnan cu varios lider femeninon di diferente pais.
Aruba awor ta den proceso di recuperacion y “bouncing back”, despues di a experencia diferente situacion di crisis Prome Minister Wever – Croes a remarca cu mescos cu ne, diferente otro sernan femenino presente den e conferencia tambe a lidera den tempo hopi dificil. Den cuadro di esaki ta reconoce e impacto cu lidernan femenino tin mundialmente. Prome Minister a expresa cu e ta importante pa pensa con como pais ta preparando otro sernan femenino pa ‘subi e trapi’ tambe den futuro y intercambia ideanan pa no laga esaki pa casualidad..
Aworaki e enfoke na Aruba ta riba tereno di educacion. Ta conoci cu muchanan atendiendo scol primario awo, den futuro lo traha den funcionnan cu awe no ta existi ainda. Pues aki ta importante pa considera con ta preparandonan pa futuro y si esaki ta sufiente. “Nos sa cu Science, technology, engineering, and mathematics (STEM), ta un area di educacion hopi importante pa muchanan, Prome Minister a expresa.
Consideranco esaki, tin diferente iniciativa cu a tuma luga cu proyectonan pa motiva mucha muhenan den e area aki. Un proyecto cu Prome Minister Wever – Croes a menciona cu a tuma luga, ta e Supernova unda cu mucha muhenan cu a participa ta ricibi experiencia den e area di STEM y informacion cu ta necesario pa ta exitoso de e area aki.
Prome Minister a termina bisando cu tabata un honor pa intercambia idea y pensamento riba e tema importante aki, hunto cu varios Prome Minister femenino di diferente pais.
2 days ago
Un delegacion di Staten di Aruba a yega awe 22 di september Hulanda. Minister Plenipotenciario Suplente mr. Ady Thijsen a encontra e grupo na aeropuerto Schiphol, hunto cu e presidente di Comision di Relacionnan di Reino di Tweede Kamer Mariëlle Paul. E parlamentarionan cu a yega awe ta e prome grupo di e delegacion di
Un delegacion di Staten di Aruba a yega awe 22 di september Hulanda. Minister Plenipotenciario Suplente mr. Ady Thijsen a encontra e grupo na aeropuerto Schiphol, hunto cu e presidente di Comision di Relacionnan di Reino di Tweede Kamer Mariëlle Paul.
E parlamentarionan cu a yega awe ta e prome grupo di e delegacion di Aruba cu a bin pa asisti na e reunionnan di IPKO otro siman. E grupo a consisti di Presidente di Staten y lider di e delegacion di Aruba Edgard Vrolijk, Shailiny Tromp-Lee, Louisette Christiaans-Yarzagaray, Hendrik Tevreden y Raymicheline Raymond.
Den e transcurso di e siman aki e resto di parlamentarionan lo yega Hulanda. Diabierna ta trata di Miguel Mansur y Gerlien Croes, mientras cu diasabra lo yega Hulanda Arthur Dowers, Rycond do Nascimento, Marisol Tromp. Alvin Molina y griffier di Staten Herman Hek.
E potret ta cortesia di Arubahuis
2 days ago
Rabino Ahron Blasberg, Chabad di Aruba, sa cu pa involucra miembronan di e tribu hopi biaha mester baha e bareranan pa entrada, tin biaha mas leu cu e murayanan institucional di e sinagogo. Pa acomoda esnan cu di otro manera no lo participa den e servicionan formal di Rosh Hashana na e sinagogo, e rabino
Rabino Ahron Blasberg, Chabad di Aruba, sa cu pa involucra miembronan di e tribu hopi biaha mester baha e bareranan pa entrada, tin biaha mas leu cu e murayanan institucional di e sinagogo. Pa acomoda esnan cu di otro manera no lo participa den e servicionan formal di Rosh Hashana na e sinagogo, e rabino ta promoviendo un ceremonia breve di Rosh Hashanah, habri pa tur hende, di trinta minuut cu ta inclui e observacionnan principal di e dia festivo.
E zonido di e shofar ta e mitzvah central di Rosh Hashana. Tipicamente, e ta parti di e servicionan di sinagogo di Rosh Hashanah. Sinembargo, si pa algun motibo un persona no a atende e servicionan, e zonido di e shofar por wordo completa durante e dia di Rosh Hashanah. E mitzvah di shofar tambe ta contene hopi mensahenan profundo y inspirador pa nos reflexiona riba nan.
“Segun tradicion Hudiu, e portanan di shelo ta habri riba Aña Nobo, y nos Señor ta acepta oracion di tur hende”, segun Rabino Ahron Blasberg a bisa, “esey a sirbi como nos inspiracion pa crea oportunidadnan di Rosh Hashanah pa tur hende den comunidad.”
“E Lubavitcher Rebbe, Rabino M. Schneerson, di memoria husto, a insisti pa haci Hudaismo disponible pa tur Hudiu”, Rabino Ahron Blasberg a splica. “Durante e periodo di High Holiday, accesibilidad por nifica diferente cosnan pa diferente hende. Pa algun e ta nifica servicionan mas breve, facil pa usuario, pa otronan e ta nifica un atmosfera sin husga, mientras pa otronan e ta nifica accesibilidad y pa no tin expectativa di miembresia of afiliacion. Nos meta ta pa baha e bareranan di entrada y curasha un y tur persona Hudiu pa participa activamente den e observacionnan di Rosh Hashanah.”
Rosh Hashanah ta cuminsa e aña aki cu bahada di solo riba diadomingo, dia 25 di september y ta extende te comienso di anochi di diamars, dia 27 di september.
Pa mas informacion tocante e ceremonia aki y tur e servicionan tradicional y accesible durante e High Holidays, por fabor tuma contacto cu Centro Hudiu Chabad di Aruba na 592-7613 of e-mail Rabbi@Jewisharuba.com of bishita www.Jewisharuba.com/highholidays.
Tocante e organisacion
Centro Hudiu Chabad di Aruba ta ofrece educacion Hudiu, alcance y programacion di servicionan social pa famia y individuonan di tur edad, background y afiliacion. Pa mas informacion, tuma contacto cu Centro Hudiu Chabad di Aruba na 592-7613, Rabbi@@Jewisharuaba.com of bishita www.Jewisharuba.com
2 days ago
Den nos edicion di e siman aki atencion, no pa promer biaha, pa regla, uso y excepcion den aplicacion di verbo den nos idioma. En general por bisa cu nos idioma ta caracteriza pa e hecho cu e verbo (werkwoord) no ta cambia, mientras cu den hopi otro idioma net esaki ta loke ta haci
Den nos edicion di e siman aki atencion, no pa promer biaha, pa regla, uso y excepcion den aplicacion di verbo den nos idioma. En general por bisa cu nos idioma ta caracteriza pa e hecho cu e verbo (werkwoord) no ta cambia, mientras cu den hopi otro idioma net esaki ta loke ta haci e distincion entre e diferente personanan cu e idioma conoce (ami, abo, e, nos boso, nan). Aunke en berdad esey ta e caso, toch nos conoce e excepcionnan riba e regla general.
Nos lo purba explora pakico tin cierto excepcion, pero no ta garantiza cu nos ta logra tambe. Nos ta cuminza cu e verbonan cu ta origina den Portugues y/o Spaño. Na promer lugar e verbonan cu ta termina cu ‘er’ den e idiomanan ey, manera ‘establecer’. Cerca nos esey a bira ‘establece’ pa loke ta presente y pasado (Nos ta establece, nos a establece), pero de repente ora ta trata di indica e pasado completa (preterito anterior o pluscuamperfecto), nos ta sigui e tradicion mas bien Spaño: ‘establecido’, di cual nos a deriva ‘estableci’. Tambe ‘cende’ y ‘cendi’ cu ta sigui e mesun regla (Mi ta cende, mi a cende, e luz a keda cendi)
Asina tambe nos ta haci esaki hasta den caso cu ta trata di verbo cu na Spaño ta iregular y tin algo completamente diferente pa esaki. Ehemplo: poner – puesto. Aki nos a desaroya den un pasado no bon conoci e forma ‘poni’ cu no tin nada en comun cu e otro idioma. Aki ta trata di algo cu nos hendenan den pasado conhuntamente a desaroya. Di igual forma anto tambe ‘impone’ cu ta bira ‘imponi’. Esaki ta e caso tambe cu e verbo ‘envolve’ cu na Spaño ta bira ‘envuelto’ y cerca nos ta bira ‘envolvi’. Por bisa cu aki nos ta bin topa algo genuinamente di nos, crioyo anto, cu no a biaha yega aki, sino cu el a nace aki mes…
Interesante ta cu den esaki nos a desaroya un forma cu ta desvia tambe di e custumber na Corsou, unda no conoce e forma di sigui e verbo den Spaño, unda e verbo cu ta termina cu ‘er; ta bira un ‘i’. Tampoco den e caso manera nos ‘poni’, sino cu den nan Papiamentu esey ta mantene e forma original di e verbo, pero ta cambia e enfasis cu ta bin cay riba e ultimo silaba: ‘poné’. Sin embargo, ora no ta trata di un verbo, sino di un sustantivo, e ora si tambe den e Papiamentu di nos bisiñanan ta papia di un ‘konosí’, esta un persona cu bo conoce mas di cerca. Esaki ta parce e caso ora e palabra ta deriva, tanto cerca nos como na Corsou, di un sustantivo na Spaño y no di un verbo: ‘un conocido’, un persona cu bo conoce. Pa loke ta e diferencianan cu Corsou: nan no mester sigui nos escogencia, ni tampoco nos mester sigui nan; djis respeta cada ken nan preferencia.
Tambe nos ta pidi atencion pa un fenomeno cu nos ta mira aparece cu bastante regularidad, y esey ta e construccion mas elabora y innecesario di frase, cu no ta yuda duna claridad di loke e persona kier bisa. Nos ta referi na un frase manera: “Nos no por ta di acuerdo cu e conclusionnan cu nan a yega na dje”. Aki tin dos problema.
Uno ta cu tin otro alternativa pa evita e forma menos elegante di e ‘ na dje’ cu en realidad ta significa ‘na di e’, cu den e contexto aki ta, kico? Mas conciso y corecto ta pa bisa: “Nos no por ta di acuerdo cu e conclusionnan na cual nan a yega.” Esey ta evita e problema tambe cu e ‘dje’ cu no ta na su lugar ademas, pasobra e ta referi na e plural (conclusionnan), cu lo mester ta anto ‘di nan’.
Te asina leu nos contribucion pa e siman aki; un biaha mas nos ta expresa di ta aprecia bo reaccion riba nos Facebook page unda por haya e articulo aki.
2 days ago
E delegacionnan di e tres islanan autonomo ta na Den Haag atrobe. Hulanda ta anfitrion e biaha aki pa e encuentro di e parlamentonan dentro di Reino cu ta tuma lugar dos biaha pa aña. For di e tamaño di e delegacion di Aruba nos por deduci, talvez eroneamente, cu ‘cos ta bon’, no tin
E delegacionnan di e tres islanan autonomo ta na Den Haag atrobe. Hulanda ta anfitrion e biaha aki pa e encuentro di e parlamentonan dentro di Reino cu ta tuma lugar dos biaha pa aña. For di e tamaño di e delegacion di Aruba nos por deduci, talvez eroneamente, cu ‘cos ta bon’, no tin pakico spaar placa riba e tipo di biahe aki… Hopi lo pensa cu ta bon posible pa organiza e tipo di encuentro aki di otro manera, ademas di e pregunta pakico no por limita esaki na un vez pa aña.
Acaso nos no a siña nada di e pandemia? Hopi asunto nos a siña di organiza y realiza for di distancia. Pero, nos parlamentarionan lo defende e forma di traha costoso aki cu e argumento cu no ta trata di e partinan oficial, sino tambe di loke ta discuti ‘den pasillo’, e famoso ‘wandelgangen’ unda por profundiza mas cu cierto persona(nan), loke por tin un efecto positivo riba e manera con e persona o su partido ta contempla un asunto. Esey ta berdad pero esey no ta splica algo. Esey ta e pregunta si entre e encuentronan oficial ta keda un comunicacion mehora usando e medionan digital cu nos ta aprecia mas ainda desde cu e crisis di Covid-19 a bishita nos. Y esey mas ainda pasobra nos no ta mira tanto avance den e asunto cardinal di ultimo añanan, y tambe den e proximonan: un acuerdo final integral di cooperacion y reforma, cu ta beneficia tur partner.
Nos ta acercando fin di 2022 cu pasonan sigur, y no tin vista ainda riba un acuerdo riba e propuesta Hulandes, cu pa mala suerte a haya un nomber asina expresivo, den sentido negativo, na Papiamento: COHO. Nos ta na dos aña y seis luna desde inicio di e pandemia, cu a duna empuhe na e iniciativa Hulandes pa yuda financieramente, pero cu condicion pa e cos aki no bay pasa un biaha mas. E crisis a gara nos cu cierto parti di nos bistimento na un nivel demasiado abao unda e no mester ta, y nos mester a bay di acuerdo. Nos tur conoce e storia aki, asina ta no mester ripiti. E problema ta cu den e periodo cu a transcuri nos a mira asina poco avance, cu no ta mustra bon pa e periodo nos dilanti tampoco. Hecho ta cu, segun ta conveni, tin ora nos gobernantenan ta bisa cu nan no mester ningun sermon Hulandes den kico mester haci pa nos avance economico y social, pa esey nan mes tabatin plan caba. Na otro momento ta bisa net lo contrario, cu ta Hulanda a pone cuchiu na nan garganta… Contal cu nos ta bayendo pa tres aña di deliberacion y ainda no tin vista riba un comienzo di e trayecto mes, aunke riba cierto elemento tin preparacion tumando lugar y hasta tin algun asunto a keda casi cla, cu asisencia Hulandes.
Esey ta por ehemplo e caso di e Autoridad pa Fair Trade, y tambe e ley di Proteccion di Consumidor, cu a keda aproba y publica tres luna pasa. Sin embargo, Aruba lo no ta Aruba si no tabata falta algo… Kico asina? Un di e aspectonan mas importante di e ley di proteccion di consumidor a keda falta: e decreto di regla general (Landsbesluit HAM), den cual mester stipula e interes comercial maximo cu un prestamista por aplica. Cu e consecuencia cu tur dia cu pasa, tin entidad di credito ta aplicando interes cu pa definicion lo cay bao di e denominacion ‘woekerrente’ y cu sigur mester keda aboli. Esey tabata e proteccion cu tabata falta grandemente den un pais civiliza, toch? Awor, cada dia cu pasa ainda ciudadano ta haya nan ta conveni un prestamo cu aki poco dia ta ser categoriza como ‘abuso’? Cu nos a comprende, awor no mas ta bay analiza kico e porcentahe mester ta. Di tur e tempo cu tabata prepara e ley, no a haci nada anto? Ta con a hustifica den e Memoria Explicativo di e ley pakico tabata necesario pa establece un maximo, si bo no a bin cu evidencia di tal? Y tampoco a tuma nota cu huez den caso concreto, pa falta di un limite legal, a stipula caba loke nan ta haya razonable?
Tuma na cuenta cu nos no ta trece e cosnan aki dilanti como critica personal. E ta mas bien pa mustra riba e realidad grandi di nos como teritorio chikito semper lo tin problema cu resolve tur asunto, pasobra nos no por tin semper tur profesional o experto den cas pa atende tur asunto te den detayes. Si nos bira mas consciente di e realidad ey, anto nos por cuminza mira cooperacion, por ehemplo cu Hulanda, cu un vista mas realistico y mas habri, y no na cualkier momento expresa e sospecho di cu nan ta ‘bezig ta coloniza nos atrobe’, a frase faborito di varios di nos lidernan cu di e forma ey ta tapa nan falta di conocimento, tirando e culpa riba esun cu si sa. Esaki ta e ambiente den cual den Reino mester yega na un ley di consenso? Nunca. Y esey pasobra simplemente riba e islanan aki ainda tin demasiado hende, y politico, cu no kier ‘pottenkijkers’; nan no kier acompañamento ni mucho menos supervision. Y esey pa bon motibo, pa nan mes, pasobra tras di cada asunto, tin e interesnan special cu mester cuida, toch?

robotstxt: allowed

filter: keep


text:
Rotterdam, 28 april 2021 – Desde awe Entrevistaku ta abilitá e posibilidat pa por hasi donashon. Nos tin hopi plannan pa hasi e plataforma aki mas sólido i pa esaki nos tin mester di bo kolaborashon.
Duna bo sosten pa nos sigui duna bo mas i mas Entrevista. Ya pa mas ku un (1) aña nos ta dunando bo programanan di kalidat i edukativo. Un Tim ku realmente stima komunikashon ta den bo kas tur dia i pa nos sigui desaroyá nos materialnan pa nos ekipo, nos mester di bo sosten.
Si bo ta na Hulanda, sostené nos pa medio di e link, klek aki. Nos ta apresiá i balora bo sosten imensamente.


text:
InselAir ta reintroduci e ruta Aruba Medellin
InselAir ta re-introduci su ruta Aruba-Medellin. Vuelonan lo wordo opera pa un avión tipo Fokker 70 riba Diaranson y Diadomingo. InselAir ta hibabo Medellin, non-stop, den 90 minuut y ta ofresé servicio di Economy class y Comfort class. E ruta Aruba-Medellin tambe ta disponibel riba Diamars y Diabierne via InselAir su hub na Curacao. Pasaheronan di Comfort class por disfrutá, entre otro servicio, pre-boarding, espacio extra pa pia y opción pa maleta extra. Ticket ta disponibel na Ticket Office di InselAir, na bo Travel agent prefer of online via www.fly-inselair.com .
Schema di vuelo y tarífa di introduccion.
InselAir ta ofrece un prijs di introduction di AWG 451 (round trip, cual ta inclui tur tax) pa e ruta Aruba pa Medellin. Periodo di reserva ta te cu 30 di april, 2016 y periodo di viaje ta di 23 di maart, 2016 te cu 30 di juli, 2016. Vuelonan lo wordo opera pa un Fokker 70 y según e siguiente schema di vuelo (ora nanta local).
Salida Aruba Jegada Medellin Dia
10:30 AM 11:00 AM Diaranson/Diadomingo
Salida Medellin Jegada Aruba Dia
12:00 PM 14:30 Diaranson/Diadomingo


text:
SSO-CN Hefe di departamento ICT
SSO-CN (Shared Service Organisatie Hulanda Karibense) ta buska un hefe di departamento di ICT kapabel, dinámiko, ku ta fasilitá i coach. Abo ta esun ku ta bai sigui duna forma na e profeshonalisashon di e departamento di ICT? Abo ke sigui konstruí riba e fundeshi ku ta pone kaba di e organisashon di IV/ICT? E ora ei solisitá awor!
HBO | Boneiru | 36 ora | Number di vakatura P&O2022_08_007 | Fecha di klousura: 5 di òktober 2022
Deskripshon di funshon
Komo hefe di departamento ICT bo ta duna kontenido na e prosesonan di kambio enkuanto e suministro di informashon (IV) i ICT. Bo ta sigui desaroyá e organisashon profeshonal di IV/ICT pa asina -den futuro tambe- por rekonosé i implementá e desaroyonan rápido riba tereno di IV i ICT kada bes na tempu. Tambe bo ta formulá e vishon di digitalisashon nobo pa e SSO-CN konhuntamente ku e arkitekto empresarial, servisio i sosionan manera provedornan eksterno.
Bo ta enfoká riba e koherensia, kalidat di ICT i gastunan di e totalidat, e ambiente di ICT i tambe suministro di informashon nesesario i e organisashon di esaki. Banda di esaki bo ta un sosio di kòmbersashon importante pa e otro mènedjernan di departamento den SSO-CN i servisio/departamento pa kliente i bo ta forma parti di e gerensia.
Bo ta responsabel pa e kontinuidat di ICT i e kontinuidat di desaroyo di e ambiente di IV/ICT i ta garantisá e interes di SSO-CN su servisio pa kliente. Bo ta para tambe pa yuda realisá e strategia di digitalisashon. Ta desaroyá e strategia aki den kolaborashon estrecho ku e servisionan pa kliente di manera ku por logra un servisio ekselente. Pa esaki bo ta sigui i antisipá riba desaroyo eksterno den e área di ekspertisio tantu teknológiko komo serka e Gobièrnu Sentral. E desaroyonan aki ta guia na eskohonan den e maneho i aplikashon inovativo i ta hasi servisio moderno posibel. Bo ta para pa e interes kolektivo i e interes di servisio tokante problemanan di IV/ICT i ta sòru pa konsenso.
Bo tin konsulta regular ku e gerensia di SSO-CN i e servisionan pa kliente tokante aspekto relevante di suministro di informashon. Den bo funshon bo ta tuma parti tambe na e deliberashon stratégiko di e diferente servisionan.
Tarea di funshon
- Bo ta responsabel pa implementashon kosto efektivo di e rekursonan di IV/ICT SSO-CN amplio i na nòmber di e servisionan pa kliente;
- Bo ta realisá un aporte efektivo di IV/ICT pa loke ta trata solushon inovativo pa e tareanan di e SSO-CN;
- Bo ta responsabel pa e maneho di portafolio di e SSO-CN, portafolio di IV amplio i e organisashon di e desishonnan tokante esaki;
- Bo ta karga e responsabilidat finansiero final di e departamento;
- Bo ta responsabel pa manehá i optimalisá e infrastruktura di ICT, kaminda salbaguardiá informashon/siguridat ta un aspekto importante;
- Bo ta un ‘sparringpartner’ (un sosio ku por sinta interkambiá di idea i pensamentu kuné) kapabel i inspirante pa e gerensia di SSO-CN tokante problemanan di IV/ICT;
- Bo ta tuma e responsabilidat pa e kontinuidat i kalidat di e servisionan di IV/ICT, e optimalisashon di e satisfakshon di kliente i ta sòru pa un servisio efektivo i redukshon di gastunan.
Organisashon
Rijksdienst Caribisch Nederland (RCN) ta e konekshon entre tur servisio ehekutivo di ministerionan ku ta presente na e islanan di Boneiru, Sint Eustatius i Saba. Kada ministerio mes ta responsabel pa kontenido di introdukshon i ehekushon di maneho di e ministerio en kestion. Pa e ehekushon i apoyo korekto, nan ta hasi un apelashon riba e Shared Service Organisatie (SSO CN) di Rijksdienst Caribisch Nederland. SSO CN ta duna apoyo riba e tereno operashonal, personal & organisashon, kompra & finansa, asuntu fasilitario, ICT, i komunikashon.
E departamento ICT ta sòru pa ún infrastruktura di ICT komun pa suministro di informashon di e diferente departamentonan aki. E departamento ta konsistí di e gruponan di ekspertisio: maneho di sistema, maneho di aplikashon operashonal tékniko, atministradó maneho di ret i maneho di e lugá di trabou. E departamento tin e kontaktonan nesesario tantu denter di e organisashon komo ku partidonan eksterno.
Kompetensia
- Sensibilidat pa manehá;
- Konsiente di e ambiente;
- Dirigí organisashon;
- Dirigí grupo;
- Desaroyá trahadónan;
- Reflekshoná;
- Sensibilidat pa organisá;
- Nètwèrk
Eksigensianan di funshon
- Bo ta funshoná riba nivel di traha i pensa akadémiko i bo ta komprondé hopi bon e dinámika ku trahamentu den un organisashon kompleho (públiko) ta trese kuné. Bo sa kon mantené bo firme den e ambiente aki;
- Bo por demostrá ku bo tabata eksitoso den ICT i asignashon di digitalisashon kompleho i programa di IV i tambe den trayekto pa desaroyo di organisashon;
- Bo tin un sentido desaroyá pa duna guia i un vishon kla enkuanto liderazgo, desempeño di bo propio ròl i e ampliamentu di e kapasidat di siña di e trahadónan;
- Bo ta pensa konseptual i bo ta un komunikadó fuerte: bo por splika konsepto i término (di IV i ICT) na personanan ku no ta bin di e área di ekspertisio aki;
- Dor di bo personalidat, eksperensia di bida, mentalidat di hungadó di tim, bista fresku i amplio, personalidat ku ta konektá fásil i bo ekipahe di konosementu i ekspertisio bo ta sòru pa renovashon;
- Bo a demonstrá di ta un mènedjer di kambio ku ta kapas pa trese un departamento den moveshon i por realisá mehoramentunan importante;
- Bo sa di haña un balansa korekto entre delegá i duna responsabilidat i ta permanesé den liñanan prinsipal den kòntròl;
- Bo ta un persona ku ta konektá efektivamente dor di trese oferta i demanda di suministro di informashon huntu i asina eksperensiá otro su su balor añadí.
Kiko nos ta ofresé?
- Un nombramentu konforme e Rechtspositiebesluit ambtenaren BES (Desishon di posishon hurídiko di ámtenar di BES);
- Un salario konforme merkado den skal inisial 12 i skal di funshon 13 (salario mensual bruto minimalmente $ 3.960,- i maksimalmente $5.728,-) ku un siman di trabou di 36 ora pa siman. Ta skal a base di konosementu i eksperensia;
- Sèn di vakashon (8,33% di e salario);
- Un di 13 luna (8,33% di e salario, un mínimo di $ 1.750,- bruto);
- Un previshon di penshun akomodá na Pensioenfonds Caribisch Nederland (PCN);
- 168 ora di vakashon den kaso di un siman di trabou di 36 ora pa siman;
- A balorá e funshon na un manera indikativo, e nombramentu ta temporal pa sinku aña ku e perspektiva pa bira permanente ora formalisashon den e organisashon i formashon tuma lugá i den kaso di bon funshonamentu i un resultado di evaluashon positivo;
- Un areglo pa muda pa kandidato ku ta reakshoná di pafó di e isla.
Prosedura
- Ta habri e funshon aki internamente i eksternamente na mes momentu. Den kaso di aptitut igual kandidato interno ta haña preferensia;
- Un assessment òf casus por forma parti di e prosedura.
Eksigensia pa nombramentu
- Un deklarashon tokante kondukta (VOG);
- Un eksaminashon médiko na fabor di atmishon den e fondo di penshun;
- Nashonalidat hulandes.
Bon pa sa pa interesado pafó di Hulanda Karibense
- E salario ta na dòler merikano, e moneda ofisial di Hulanda Karibense;
- Hulanda Karibense konosé su propio reglanan di impuesto. Ta kobra impuesto riba e entrada mas haltu ku e suma liber di impuesto ($ 12.198,- na 2022) di un porsentahe di 30,4 % na retenshon riba suèldu;
- Ta obligá pa partisipá na e fondo di penshun, inkluso un kontribushon propio na esaki;
- Bo ta, òf bo ta bira, residente di Hulanda Karibense.
Mas informashon?
Pa informashon tokante e vakatura bo por tuma kontakto ku
Ron van Beusekom, Hefe ICT, number di telefòn: + 31 6 3175 3101.
Solisitut digital
Bo por manda bo Curriculum Vitae i karta di motivashon pa: vacature@rijksdienstCN.com


text:
Esaki no tawata un plato ficticio di un pelicula di cartoon “Ratatouille”.
E receta aki ta existi di berdad, y awo nos ta post e pa abo tambe por experimenta y sinti su sabor y sa con e ta smaak ya cu e la bira hopi popular, y tur hende kier purb’e.
Kisas esaki ta un di e retonan cu bo tawata spera den un receta, pasobra e ta bai challenge bo sigur den varios aspecto.
Ideal como Lunch pa comparti cu bo Amiga(o)nan
Preparacion y duracion:
Preparacion: 40 minuut
Pa cushin’e: 1 ½ ora
Nota: ( tin cu freez e durante di anochi y al menos 30 minuut den fridge)
Ta sirbi: 8 – 10 persona
Categoria: Vegetariano
Caloria: 346
Carbs: 35 gr
Proteina: 8 gr
Fibra: 4 gr
Horna e pastry cu keshi cu e Aubergine/Berehein y e compota di tomati y courgette nan geroast pa e pie aki.
Ingredientenan:
5 Tomati mediano (un mezcla di diferente color lo mustra bunita)
1 Berehein / Aubergine
2 cuchara grandi olive oil/zeta di oliva
2 siboyo cora (opcional)
4 pida conoflo, machica (opcional)
1 cuchara grandi di sucu caster ( esaki ta un sucu fini pa hopi fini, cu ta ser uza den recetanan di dessert hopi liviano)
2 courgettes (nos ta uza 1 geel y 1 berde)
20 gram di keshi pharmesan of keshi vegetariano raspa (opcional)
Pa e pie:
150 gram Manteca
300 gram hariña regular, mas un tiki extra pa sprinkle
4 cuchara grandi di polenta (Polenta ta traha di hariña geel di funchi y ta originalmente di Italia y por hay’e den supermercado “quick cooking” of “instant”polenta cla caba den algun minuut. Mester tin bouillon, Manteca, salo y pepper; e ta un style di funchi manera nos ta trah’e na Aruba)
50 gram extra di Cheddar Madura( un tiki duro), raspa ( pa e keda granula)
1 boshi chikito di blachi di Thyme
1 dor di webo geklop ( freez e blanco di e webo pa un otro receta)
Paso 1
Un anochi prome cu traha e pie, lora e Manteca den foil y freez e , te ora cu e ta solido, esaki ta pa rasp’e miho. Pa traha e pastry, pone e hariña den un bowl grandi y mix mita di e polenta aden y tambe e keshi, thyme ( tene un par di blaachi apart pa decora) y salon a smaak. Uza un raspado cu buraconan mas grandi pa e manteca sali granula y no fini. Despues benta e manteca tambe aden.
Importante: Purba di mezcla e manteca aden cu un cuchiu, pa e no bira suave.
Drei full e mezcla un ultimo biaha y percura pa tur e klompinan di manteca ta cubri cu e hariña y despues rapidamente mezcla e 125 ml di awa frieu.
Cuidadosamente trece tur cos hunto cu bo mannan (splash un tiki mas awa frieu si e ta mustra un tiki seco. Despues lore den pergamino pa horna ( baking parchment) y chill pa 30 minuut.
Kiko por uza en bes di baking parchment?
Silicon baking mat., Aluminium foil cu zeta riba dje, un baki di horna hunta cu zeta, of un baki di horna non-stick
Paso 2
Slice e tomatinan mes diki c’un florin ( si bo tin un slicer/mandolin, uz’e). Reserva mita di un tomati pa decora riba e pie, despues y corta e resto na pida pida.
Paso 3
Keinta bo grill na High, of bo por uza tambe e candela di bo stoof. Pencha e Berehein 4 of 5 biaha cu e punta di un cuchiu skerpi y cu un tong di metal tene riba e candela di e stoof y bira varios biaha pa e grill na tur dos banda. Hasi esaki pa 10 minuut te ora cu e berehien bira slap y ta cay. Lage para un banda pa e bira un tiki frieu/cool off.
Paso 4
Keinta mita di e zeta den un panchi riba un candela medium, y hasa e siboyonan (opcional) cu e salo pa 10 minuut te ora e siboyo bira transparente. Mientrastanto, kita e casca di e Berehein (no preocupa si algun pida keda pega riba e Berehein, esaki lo dune un tiki di e sabor di BBQ). Corta e Berehein awor na pida pida.
Paso 5
Agrega e conoflo y e Berehein hunto cu e siboyo y cushina pa 5 minuut mas, of te ora cu tur e awa di e Berehein a seca. Agrega e tomatinan corta na pida pida, e sucu, seasoning y sigui cushin’e pa mas of menos 10 minuut mast e ora cu e bira diki. Lage para un banda pa e fria, ora cu e fria pone den frigde pa e chill te ora cu mester uz’e. (Por wordo traha un dia prome tambe)
Paso 6
Slice e courgette nan tambe mes diki c’un florin. Pone nan den un bowl y cu salo mezcla nan tur bon. Lage para pa 10 minuut.
Paso 7
Saca e pastry/pie for di fridge. Keinta e forno na 200C/180C fan/gas na 6 cu e baki di horna aden ( di 30 cm of por uza tambe un panchi hundo). Rola habri e pastry riba un sheet largo di baking parchment cu bo a sprinkle un tiki hariña riba dje den un circulo di 35 cm hancho. Corta y drecha su randnan si bo ta desea un rand mas acaba.
Paso 8
Scuri cualkier likido di mas di e courgettenan, despues pone nan riba un tayo cu handtowel pa e chupa tur e likido. Sprinkle e polenta cu a resta riba e pastry, despues pone e mix di tomati y berehein cu a chill riba d’je tambe. Plam’e cu e lomba di un cuchara grandi, lagando 3cm bashi rond di full e rand.
Paso 9
Manera riba e potret aregla y decora tur e slicenan di tomati y e courgette nan den un circulo un tiki riba otro te ora cu yega na e centro di e pie. Brush e berduranan cu e resto di zeta, season y sprinkle nan cu e keshi . Dobla e rand di e pastry un tiki riba e berduranan y primi suavemente pa e pega; brush e rand di e pastry cu e dor di webo geel geklop.
Paso 10
Cuidadosamente move e pie cu ainda ta riba e baking parchment, riba e baki di horna of riba un panchi. Pon’e den forno y lag’e horna pa 45 minuut te ora cu e bira di color medio bruin/oro, e ora sprinkle e extra blachinan di Thyme riba dje si ta desea. Ora sac’e for di forno lag’e cool off un tiki y por sirbi’e riba un temperatura medio cayente.
E plato “Ratatouille” por wordo sirbi cu:
Roulade di Peer, Pecan y Mascarpone den saus di Maple.
Donut di Apple, Cinnamon y Caramel.
Bolo di Blackberry y Appelsina.
Tur ariba menciona por agrega a la Mode (1 scoop di Ice-cream)


text:
E-book “7 sekretonan di E muher ku konfiansa den su mes”
Den e E-book bo ta hanja tur e 7 sekretonan i nan nifikashon (segun e eskritor) skibi. E E-book ta kompletamente gratis.
Download e E-book GRATIS aki.
7 sekretonan:
1. e muher ku konfiansa den su mes sa ku e ta stima
2. E muher ku konfiansa den su mes ta ninga di biba ku miedu
3. E muher ku konfiansa den su mes ta positivo
4. E muher ku konfiansa den su mes ta rekupera bek hopi lihe despues di un desepshon
5. E muher ku konfiansa den su mes no ta kompara su mes
ku otro hende
6. E muher ku konfiansa den su mes ta emprendedor
7. E muher ku konfiansa den su mes no ta biba bisando: “Si mi a…” of ” Supone ku…”


text:
COVID-19 – Areglo di Pago y mas informacion
Fundacion Cas pa Comunidad Arubano (FCCA) ta informa pueblo di algun decision cu nos a tuma den cuadro di e impacto cu e Coronavirus (COVID-19) tin riba nos comunidad.
AREGLO DI PAGO
Nos clientenan cu a perde trabou of cu nan entrada a baha considerablemente lo mester tuma contacto cu FCCA pa nan por yega na remarca pa un areglo nobo di pago. Lo mester yena un formulario cu ta obtenibel aki bou mes ariba nos website, a base di e formulario aki lo tuma un decision. Manera ta custumber caba di FCCA, nos lo tene den e caso aki tambe bon cuenta cu e situacion financiero di cada cliente.
ORARIO DI SERVICIO
Tur nos oficinanan ta habri pa publico, pa brinda tur servicio.
Orario: 7:30 AM te cu 4:00 PM
Oficina(nan): Sabana Blanco – San Nicolaas
FCCA ta hasi un suplica pa tur persona mantene e distancia social rekeri y tambe respeta tur e reglanan manera stipula door di DVG y Gobierno.
Formulario pa hasi peticion relaciona cu Covid-19 (PAP)
Aanvraag formulier i.v.m. Covid-19 (NED)


text:
Bo tin algun pregunta? Klek riba e siguiente link.Tuma kontakto >
Publiká riba 26 September 2016
Only available in Papiamentu.
Tur presente bon dia i un bon siman i bon bini di mi parti tambe na e momento históriko aki no solamente pa Aqualectra pero pa Kòrsou en general.
P’ami ta un plaser pa dirigí algun palabra na e okashon aki na tur presente.
E desaroyo nan na Aqualectra di último añanan ta mustra ku esfuersonan grandi a keda hasi dor di trahadó, gerensia, hunta di komisario, akshonista, gobièrnu i tur sobra institutonan liá ku Aqualectra pa awe nos por bisa ku Aqualectra ta serando un kapítulo di un forma di operá i ta habriendo un era nobo ku bista pa bira un kompañia di utilidat modelo den Karibe.
Pilarnan pa logra esaki ta e forma di traha nobo, e meks di produkshon nobo ku mas i mas penetrashon di energia alternativo (aki por bisa ku ya kaba a rekonosé ku Kòrsou su penetrashon di energia alternativo ta un di esnan mas haltu den Karibe), plannan avansá pa implementá un ret di meter inteligente kaminda e kliente mes tin su konsumo den su man, sistemanan atministrativo nobo i moderno i por último un edifisio nobo ku no solamente lo kumpli ku eksigensianan moderno, pero lo habri e posibilidat pa mas desaroyo ekonómiko aki na Mundu Nobo i tambe na Rif, kaminda awe e edifisio di Aqualectra ta ubiká.
Pa loke ta e parti históriko di e dia di awe mester bisa ku, for di hopi sitio na Kòrsou òf yegando Kòrsou den avion, e chimeneanan aki ta visibel. E aspekto estétiko aki lo evolushoná positivamente.
E konstrukshon di e chimeneanan tabata señal di desaroyo e tempu ei i nan desmantelashon awe tambe ta señal di desaroyo.
Si nos para ketu un ratu na e punto di desaroyo ekonómiko mi mester rekordá ku kaminda awe tin Renaissance hotèl i shopping mall no mas ku 15 aña pasa tabata tin un planta di e tempu ei KODELA. Despues di desmantelashon di e planta ei, i alabes ku inougurashon di e planta Dokweg I, a habri kaminda pa e desaroyo ekonómiko ku nos ta mira den e area ei. Meskos ta e ekspektativa pa e area di Mundu Nobo.
Awe nos ta para na un etapa paresido: ainougurá e planta di Dokweg II, i awe nos ta den e proseso pa kuminsa desmantela e punto di mas haltu di e planta di Mundu Nobo, kaminda despues lo tin amplio espasio pa desaroyo ekonómiko. Tur esaki ta puntonan di enfoke ku ta kontribuí pa e Aqualectra di futuro.
Loke mi no por keda sin menshoná ta e logro mas resien kaminda ku Aqualectra despues di a pasa un proseso di skrutinio dor di un kompania finansiero internashonal Standard & Poors a logra di haña su evaluashon finansiero (rating finansiero) kompará ku kompanianan den mesun sektor internashonal.
Ta bon rekorda ku no menos ku 4 aña pasa Aqualectra tabata un kompañia praktikamente den bankarota, i awor Aqualectra a wòrdu di rate ku un A- kual ta igual na e rating di pais Kòrsou. Esaki basa primeramente riba e echo ku Gobièrnu di Kòrsou a demostrá den pasado resien i tambe a indiká ku den futuro e ta respaldá Aqualectra.
Ta bon pa splika kiko e rating finansiero aki dor di Standard & Poors lo nifiká pa Aqualectra su futuro:
Na promé lugá e rating finansiero, ku nos por konsiderá un sorto di benchmark, ta duna un indikashon i bista riba futuro maneho finansiero di e kompania.
Na momento ku e maneho no ta koherente òf konsistente, esaki lo wòrdu indiká dor di Standard & Poors.
Na di dos lugá e logro aki ta pone Aqualectra den un posishon mas fuerte na momento ku e mester negoshá òf re-negoshá fiansanan den futuro. Ku un rating manera esun ku Aqualectra a haña, e posibilidat tei pa haña interes riba fiansa mas abou. Naturalmente esaki lo baha gastunan di Aqualectra ku lo kontribuí na e efisiensia di e kompania i redukshon di tarifanan.
Por último e rating finansiero lo brinda protekshon na e kompañia pa faktornan eksterno ku lo por influensia e estado finansiero negativamente. Na momento ku esaki sosodé, e rating lo reflehá esaki inmediatamente i lo ta bisto pa tur hende.
Mi ke felisitá gerensia, staf i personal di Aqualectra ku e logro aki, i tambe ku e inisio di e desmantelashon di e punto di mas haltu di e planta di Mundu Nobo i tur e otro logronan ku tabata tin den último tempu.
Masha danki


text:
Seccion examen di Departamento di Enseñansa Aruba ta informa cu inscripcion pa e Prueba di Naturalisacion (Naturalisatietoets) pa aña 2022 ta habri.
E prueba di Naturalisacion lo tuma lugar e siguiente periodonan:
∙ 26 di september te cu 30 di september cu maximo di 20 candidato;
∙ 24 di october te cu 28 di october cu maximo di 20 candidato;
∙ 21 di november te cu 25 di november cu maximo 20 candidato.
Por inscribi solamente via e email adres, naturalisatietoets@ea.aw. Inscripcion na BALIE no ta posibel. Pa inscribi mester manda un mail cu e siguiente documentonan digital: ∙ Formulario di inscripcion yena. Por download e formulario via e website: www.ea.aw/pages/naturalisatietoets/;
∙ Extracto di registro civil (Afl. 5,00);
∙ Copia/scan di paspoort valido;
∙ Si ta aplica pa ripiticion: verklaring cu resultado di examen haci anteriormente.
E inscripcion pa luna di september, october y november 2022 ta cera na momento cu 20 candidato inscribi.
Despues cu bo persona a inscribi, y tur e documentonan ta na ordo, bo ta ricibi un mail cu a acepta bo inscripcion. Den e mail nos ta indica e fecha(nan) di e prueba(nan) y ki dia e pago mester tuma luga.
Pa mas informacion tocante e Prueba di Naturalisacion por bishita e website di Enseñansa Aruba [www.ea.aw]. Riba e website ta busca e letter (N) di Naturalisatietoets of e letter (P) di Prueba di Naturalisacion den e menu di alfabet. Tambe por sigui e desaroyonan pa medio di facebook page @educationaruba.


text: Diaranson ora local den careda di 4or atardi e avion Hurricane Hunter di Us Air Forece a sali for di St Croix pa asina haci un vuelo den e distrubio cu ta formando pariba di islanan ariba y poco poco drentando caribe. E prome informacion cu a drenta prome cu 10or anochi ta informa cu a midi bientonan di forsa di tormenta, y esaki por duna e siguiente paso pa haci esaki bira un tormenta tropical, unda cu den e update di tempo lo por keda oficialisa pa e servicio di tempo internacionalmente cu ta sigui e desaroyonan aki.


text:
Kuminsá bo propio empresa ta algu bunita i fasinante! Tin hopi kos pa tene kuenta kuné. I por ta bo tin hopi pregunta. Tambe tokante por ehèmpel bo atministrashon (finansiero). Belastingdienst gustosamente lo yuda bo ku esei!
Manual pa empresa ku ta start
Pa e motibu ei nos a desaroyá e manual empresa ku ta start. Eiden bo ta haña tur kos ku abo komo empresario mester sa riba tereno di impuesto.
Riba nos website tambe por haña tur e informashon ku bo mester pa pone esaki bon riba pia mesora.
Tòg bo no ta sali afó kompletamente. E ora ei na e islanan tin profeshonalnan manera accountant, belastingadviseur (konsehero di impuesto) i konsultadó ku gustosamente lo sigui yuda bo! Google por ehèmpel ‘Belastingadviseur (konsehero di impuesto) Boneiru’, i bo ta haña vários empresa ku ta ofresé sosten.
Atministrashon
Komo empresario ku ta start bo tin hopi kos di kòrda i na komienso tin pregunta ta surgi. Por ta bo no ta pensa mesora riba bo atministrashon i deklarashon di impuesto, pero ta netamente esakinan ta forma e base pa un komienso eksitoso. Bo tin obligashon di mantené un bon atministrashon i warda esaki shete aña.
Formulario pa empresa ku ta start
Belastingdienst, pero tambe Kámara di Komèrsio, por suministrá formulario pa empresario ku ta start. Despues ku bo a yena esakinan, Belastingdienst por determiná kua medio di impuesto tin relevansia pa bo.
Aki bo ta haña e dokumentonan pa empresario ku ta start:


text:
Departamento di Libertad Religioso
Declaracion di Proposito
1. Actua como e punto di contacto cu gobierno den asuntonan general y traha naun comprendemento mas cla di e debernan cristian na Dios y gobierno.
2. Actua como e punto di contacto pa relacion entre Iglesianan, representa e Iglesia dilanti identidadnan internacional y crea un netwerk cu organisacionnan no-gubernamental.
3. Informa e Iglesia di tendencianan significante den e mundo politico y religioso cu ta impacta libertad.
4. Tuma accionnan positivo pa protege y promove libertad religioso como e derecho fundamental humano. Esaki ta inclui libertad di conciencia y creencia, libertad di adoracion, y libertad pa e actividadnan no restringi di Iglesia.


text:
Den e prome parti di e programa aki nos invitado ta Sra. Anneliese Klomann. Anneliese ta un persona ku a pasa su infansia den e kampamentu Aleman na Boneiru durante Segunda Gera Mundial. Su mayornan tabata Aleman pa e motibu aki nan a seranan den e kampamentu.
Den e di dos parti di e programa nos a dedika atenshon na un seremonia masha spesial kaminda a stroi e shinishi di Oko Winklaar na Spelonk pasombra su tata Mario Winklaar a traha na e sitio ei komo wardado di torno.
Produkshon: Fundashon Históriko Kultural Boneriano
Durashon: 50 minüt
Fuhikubo ta presentá: Anneliese Klomann & stroimentu di shinishi Oko Winklaar
Den e prome parti di e programa aki nos invitado ta Sra. Anneliese Klomann. Anneliese ta un persona ku a pasa su infansia den e kampamentu Aleman na Boneiru durante Segunda Gera Mundial. Su mayornan tabata Aleman pa e motibu aki nan a seranan den e kampamentu.


text:
Oprah Winfrey candidato presidencial
E popular presentador y actriz Oprah Winfrey ta considerando pa lansa su mes pa candidato presidencial di Merca. Despues cu Oprah a ricibi e Premio Cecil B. DeMille den e premionan Golden Globes, a sali varios hashtag riba medionan social cu ta bisa “Oprah for President” cu bay bay viral mesora. Den su discurso cu a dura 9 minuut, e la bisa un frase cu a capta basta atencion. “Un dia nobo ta na horizonte”. Hopi na Hollywood a expresa cu esaki por bira e lema di Oprah su campanja. Aunke cu e mes a nenga tur e speculacionnan aki, su casa Stephen Graham a bisa cu Democratanan por persuadi Oprah pa subi e lista Democrata y cuminsa e careda presidencial hunto cu Presidente Trump den aña 2020


text:
WILLEMSTAD — Despues ku nos selekshon nashonal a logra su promé viktoria, djarason último ganando di Antigua & Barbuda ku e skor di 3-0, tur kos ta kla pa nos selekshon nashonal enfrentá Puerto Rico awe, 11 di òktober, 7:30 pm den Stadion Juan Ramon Loubriel na Puerto Rico.
Esaki lo ta e segundo kompromiso válido pa loke ta trata e terser buèlta di Scotiabank Caribbean Cup.
Den dianan tras di lomba nos hungadónan a subi avion rumbo pa Puerto Rico pa sigui ku trainingnan i preparashonnan pa e kompromiso aki. Djasabra último e selekshon di Antigua & Barbuda a sa di gana Puero Rico ku e skor di 2-0 i a hasi nos trabou un poko mas fásil.
Si nos sali number un di nos pul, nos lo klasifiká direktamente pa Gold Cup ku por wòrdu konsiderá manera Euro Cup òf Kopa Amerika pero pa Karibe, Norte i Sentro Amerika. E 3 mihó finalistanan lo kompetí ku otro den luna di novèmber 2016 i e ganadó lo okupa e di 5 puesto, kual ta e último puesto pa un pais di Karibe klasifiká. E final di Scotiabank Caribbean Cup lo tuma lugá na komienso di yüni 2017 (kalendario di FIFA). Gold Cup 2017 lo tuma lugá den luna di yüli na Merka i esaki ta un evento grandi ku lo konta ku kobertura mundial.
Si nos sali viktorioso, esaki lo ta e promé biaha ku nos lo klasifiká pa Gold Cup.
E hungadónan ku ta forma parti di nos selekshon ta lo siguente;
- Eloy Room
- Rowendy Sumter
- Jarzinho Pieter
- Germaine ‘Kemy’ Agustien
- Jarchino Antonia
- Leandro Bacuna
- Shanon ‘Cheese’ Camelia
- Elson ‘Sontje’ Hooi
- Rangelo Janga
- Juriën Gaari
- Gino van Kessel
- Jason Wall
- Quinten Jakoba
- Michaël Maria
- Dustley Mulder
- Gevaro Nepomuceno
- Ayrton Statie
- Felitciano Zschusschen
- Christoper ‘Papa’ Isenia
- Ashar ‘Acha’ Bernardus


text:
Languages
Papiamento π¦πΌ
Bira un fuente anonimo
Mi ta duna un bon bini na personanan cu kier haci denuncianan di actonan inmoral y/of ilegal di un manera anonimo. Mi a tuma e pasonan necesario pa trata bo informacion cu cautela. Sinembargo semper pensa bon ki repercucion por tin pa bo denuncia un acto inmoral of ilegal y si bo hefe(nan) por bay haya sa di unda cierto informacion ta bin. Si bo ta desea di bira un fuente anonimo, sea pasobra bo tin informacion confidencial pa comparti, of pasobra bo ta prefera pa mi no por determina bo identidad, uza mi formulario di contacto confidencial. Si bo ta pensando pa denuncia algo, pero no ta sigur y mester guiansa, bo por uza e formulario di contacto confidencial pa pidi ayudo cu esaki. Mi lo por guia bo den e proceso. Esaki ta un servicio brinda pa Tutanota. Lesa mas tocante e formulario di contacto priva aki.
Pa miho privacidad: Signal
Si bo no mester un nivel haltisimo di confidencialidad, pero lo kier mantene un bon nivel di privacidad, mi ta recomenda bo tuma contacto cu mi via Signal. Signal ta e aplicacion pa message mas facil pa uza manteniendo alabes siguridad y privacidad. Combersacionnan y hasta video calls ta sigura cu criptografia. Despues di instala Signal, bo por agrega mi number uzando e link aki. Save mi den bo contactonan y djey habri Signal y bo lo por cuminsa un combersacion cu mi.
Bo por manda mi un email na [email protected]. E email aki ta riba e plataforma di Tutanota, pues si bo traha un cuenta di email cu nan, bo lo por manda mi email confidencialmente. Mi ta disponibel tambe riba e otro servicio di email enfoca riba privacidad bon conoci, ProtonMail. Email mi na [email protected]. Si bo lo kier evita di laga un record cu bo a tuma contacto cu mi, traha un email cu un di e servicionan aki y manda mi email via nan, en bes di via Gmail of Outlook. Tanto Tutanota como ProtonMail tin plannan gratuito.
Bo por tuma contacto cu mi riba WhatsApp tambe. Primi aki pa cuminsa un combersacion cu mi. Tene cuenta si cu WhatsApp ta colecciona bo informacion y comparti esaki entre companianan di Facebook, cual den nan turno por bende e informacion aki na companianan externo tambe. Maske ta parce cu WhatsApp (y tampoco Meta (Facebook)) por lesa e contenido di mensahenan cu bo manda via WhatsApp, nan ta haya informacion di entre otro: ki momento bo tabata online, cu kende bo a papia, y bo lista di contacto. Aki bo por haya mas informacion. Pa r rason aki mi ta conseha bo contra e uzo di WhatsApp en general y en particular pa comparti informacion sensitivo cu mi. Uza e otro metodonan pa mihor confidencialidad.
English πΊπΈ
Become an anonymous source
I welcome whistleblowers. I have taken steps to make sure that information you share with me stays confidential and private. However, always weigh carefully if sharing certain information could have reprecussions for you. If you wish to become an anonymous source, that is possible through my confidential and encrypted contact form. Whether you have sensitive information which could put you at risk for sharing it, or you would for some other reason like to keep your anonimity, I encourage you to do so after you have assessed your risks. The encrypted contact form is provided by Tutanota. Read more about it here.
For better privacy: Signal
Alternatively, you could contact me in a private and secure way through Signal. Use this link to install it. Signal is currently the most user-friendly private messenger that encrypts messages and collects very little data. After installing Signal, you can add me to your contacts using this link. Save me in your contacts and then open Signal to start messaging me.
You can send me e-mail at [email protected]. This email is hosted by Tutanota, so if you email me through Tutanota the conversation will be encrypted automatically. I am also available on the other popular privacy-focused email provider ProtonMail at [email protected]. If you want to communicate privately you could make an account on these services and email me from there, instead of using GMail or Outlook. Both services have free plans.
You can also contact me through WhatsApp. Go here to start a conversation with me on WhatsApp. Be aware however that WhatsApp (and its parent company Meta) collects your data and shares it with other Facebook companies. In turn they also sell data to advertisers. Although WhatsApp (nor Facebook) can read the contents of your messages that you send through WhatsApp, they can see your contact list and who you are talking to, and at what time. Read more here. Because of this, I advise against the use of WhatsApp generally, and surely if you would like to share information with me confidentially. Use the other methods for a higher level of security and confidentiality.


text:
Tabata dialuna dia 12 di april ultimo, den oranan di anochi, cu e acusado Pascual Brown a yega cas di Richi Genao na Brazil, a hay’e sinta den veranda y a tir’e den cabes, cu consecuencia fatal. Motibo ta cu Brown a sinti su mes menasa debi cu Richi tabata haci jaloers riba dje, sospecha cu e lo tin un relacion cu su chick. Fiscal awe a pidi un castigo di 16 aña di prizon pa Brown, pero hues lo dicta sentencia dia 2 di december proximo.
Den corte el a conta cu e conoce su amigo Richi for di tempo cu nan tabata chikito. E relacion tabata bon te ora cu Richi a conoce su pareha Liz. Richi di 20 aña a cuminsa uza y bende cocaina, cu ta algo cu e no tabata di acuerdo cu ne. A pesar cu nan dos hunto tabata uza XTC. Y e acusado tambe a admiti di ta huma marihuana. Pa e relato completo, lesa e edicion di TREMPAN di diabierna mainta.


text:
Pronóstiko di tempu pa Kòrsou i bisindario bálido te djaweps mainta 06:00 o.l., 22 di sèptèmber 2022.
Kompilá: djarason 21 di sèptèmber 2022, 05:00 o.l. (09:00 UTC).
Tempu: Shelu ta por lo general parsialmente nublá ku chèns pa awa kai lokalmente.
Temperatura máksimo lo alkansá 33ºC i temperatura mínimo 26ºC.
Solo ta sali 06:25 i ta baha 18:32 o.l.
Bientu: For di un direkshon prinsipalmente ost, suak te moderá; forsa 1 te 3 (1 te 19 km/ora, 1 te 10 nudo). Posiblemente durante di áwaseru, ráfaga te basta fuerte; forsa 4 te 5 (20 te 39 km/ora, 11 te 21 nudo).
Situashon general: Orkan Fiona ta alehá di e parti nort di Laman Karibe miéntras ekstenshon di un preshon haltu ta move i drenta e region parti ost den Karibe. No opstante e pantaya di tempu aki, e ambiente atmosfériko ta kontinuá un poko instabil, di manera ku kresementu di algun nubia por laga awa kai riba parti di Kòrsou durante awe. Tambe tin indikashon ku e fluho di bientu por lo pronto lo sigui suak i de bes en kuando supla di un direkshon variá.
Kondishon di laman: Trankil te moderá ku altura di olanan entre 0.5 te 1.5 meter (2 te 5 pia).
Sistemanan tropikal signifikante: Orkan Fiona ta move den direkshon nort nortwèst i ta alehá di e parti nort di Karibe. Tormenta tropikal Gaston ta move den direkshon nort nortost, kedando asina riba laman habrí di Atlántiko Nort. E dos siklonnan aki no ta un menasa pa Kòrsou. Un ola tropikal riba sekshon wèst di Atlántiko Tropikal ta move den un direkshon generalmente wèst i e tin sierto potensial pa sigui intensifiká i desaroyá den un siklon durante e siguiente dianan. Departamento Meteorológiko Kòrsou ta sigui e desaroyo di e disturbio aki di aserka.
Fenómeno spesial: Ningun.
Perspektiva te djabierne mainta: Gradualmente mas nublá i posibilidat pa awa kai mas frekuente. Tambe bos por zona.


text:
MI persona como lider di partido CURP@ a haya e invitacion di e lider di avp pa reuni y hiba un discurso durante un reunion. Mi a reuni internamente y a haya e apoyo pa acudi 22 di augustus 2022 y mustra cu partido CURP@ ta para banda di partido avp paso nos no por cu mas medida. Partido CURP@ su unico meta comun pa e reunion aki ta cu nos ta conciente cu nos tur (pueblo) ta sufri pa causa di e medidanan. E aumento di bbo aki ta hasi cu nos tur ta bai paga 22.5% na bbo y nos pueblo ta biba den un miseria caba. Nos pais ta den un guerra contra di tur medidanan paso nos no tin mas espacio pa mas medida. Bo no por cumpra cu un cartera bashi. E medidanan aki tin un peso riba henter pueblo di Aruba. Medida no tin color politico sino nos tur ta sinti’e.
E hecho cu partido CURP@ a accepta e invitacion, parce di a causa un guerra contra partido Curp@ di parti di nos oponentanan politico. Partido CURP@ ta compronde e motibo pakico ta critica e accion di reuni cu avp paso no lo tarda mucho pa e gobierno aki bay cas, pero partido CURP@ ta conciente cu awor aki ta necesario pa hasi un empeño pa yega na un concensus politico cu lo por trese un cambio radical di e forma cu nos pueblo ta wordo goberna. Partido CURP@ sinembargo no lo laga bou di ningun circunstancia su principionan Cristian cay.
Yega na un concensus ta rekeri cu mester acudi cu un mente habri pa por delibera cu otro partidonan politico. Esaki cu e unico meta pa sirbi y defende e derechonan di nos pueblo. Hasta partido mep y partido avp a brasa otro dia 8 di September 2016 tempo cu pa prome biaha a trese e amienda 7 caminda despues di a tira matrimonio di mesun sexo den bari sushi despues pa cambi’e pa geregistreerd partnerschap. Dia 1 di maart 2021 partido avp y partido mep a bolbe brasa otro pa acorda e codigo civil nobo caminda e registreerd partnerschap a wordo legalisa. Nos por corda cu no tabata tin corahe pa subi caya pa para contra e derecho civil aki. Nos di partido CURP@ si tabata presente y lo sigui para duro.
Parce cu a cuminsa tene cuenta cu e interes Cristian cu partido Curp@ tin como base di su principionan politico paso nos partido nunca nos a haya asina tanto atencion. Esaki ta duna nos di compronde cu e color biña a cuminsa pone hende cuminsa haya nachtmerrie y no por drumi anochi. Relax no hoga den un glas di awa pa un simple reunion cu no ta mara nos na nada. Dia cu durante di reunion di Parlamento a pasa tur e medidanan, e dia ey tabata tin un motibo real pa hasi desordo paso e ta toca nos tur nos cartera. E reunion aki no ta ni hasi dolor manera prikje.
Nos tur ta conciente cu despues di 2 temporada di gobernacion partido mep lo no bolbe mas den gobierno. Seguramente lo e hasi dolor paso e galiña cu ta pone e webo di oro no t’ey mas. Mas pio ta cu despues di a bati riba su pecho di a logra Status Aparte, e mesun partido aki a hiba nos den un tempo pio cu 12-8 y pio cu den tempo di Curaçaose Kolonie. E ta keda graba den historia e diabierna scur di 13 di November 2020 cu a bende Aruba na un prijs di baca flaco. Despues di a grita cu lo goberna sin medida a bin resulta cu nan plan di gobernacion ta basa solamente riba medida. Un partido raiz cu a bay cu votonan di partido avp den un proximo eleccion lo keda sin asiento paso ta votadornan cu lo no vota pa partido mep y partido raiz a decepciona nan votadornan. Partido Mas a bay cu e votonan di partido por.
Esaki ta e tempo cu si pueblo no kier ni partido mep ni partido avp anto a yega tempo pa duna partido Curp@ e forsa pa trese cambio pa nos isla. Gran mayoria ta kere cu e proximo gobierno ta uno di coalicion. Nos di partido Curp@ no tin representante den nos Parlamento pero cu ayudo di nos bon Dios y di nos pueblo, nos ta spera di por ta digno di por haya representantacion den parlamento den e proximo eleccion. Ora e husto goberna e pueblo lo alegra. Nos ta un partido cu tin temor di Dios y no kico e hende por hasi nos. Un pueblo uni ta un pueblo cu lo sali victorioso.


text:
28 April 2021 dor di Ministerio Asuntunan General i Promé Minister
Awe mèrdia Gobernador di Kòrsou, señora L.A. George-Wout, a pidi señor C.H. Peterson pa komo formador e pasa na forma un gabinete ku por konta ku sosten di e partidonan polítiko Movementu Futuro Kòrsou (MFK) i Partido Nashonal di Pueblo (PNP).
E gabinete nobo ku ta bai forma awor lo mester konsistí di persona dispuesto i kapas di implementá di forma íntegro, desididu i balansá e akuerdo di gobernashon ku ainda mester kaba di finalisá. A pidi señor Peterson pa e sigurá ku den e akuerdo di gobernashon ta dediká atenshon di forma konkreto, na e retonan anteriormente menshoná den e enkargo di informashon (esta: redusí pobresa, rekuperá finansa públiko, desaroyá ekonomia, mehorá edukashon, rekuperá infrastruktura, mehorá atenshon médiko i lucha ku efikasia kontra kriminalidat).
En bista di urgensia di e problemanan ku e gabinete nobo lo enfrentá i e tantísimo asuntunan koriente, a pidi tambe pa konsiderá ku den e akuerdo di gobernashon ta dediká e atenshon nesesario na e forma ku e gabinete nobo tin plan di deliniá e forma di kooperashon denter di Reino. A enfatisá ademas ku ta di gran importansia pa e polítika ku gobièrnu ta bai hiba ta kontribuí na perspektiva pa pueblo i ta kondusí na stabilidat i trankilidat den nos komunidat.
pidi señor Peterson ademas pa e sigurá ku ora ta forma gobièrnu ta tene kuenta ku ta kumpli debidamente ku e Ordenansa Nashonal riba Integridat di Ministernan (kandidato).
Señor Peterson a tuma e enkargo pa forma gobièrnu na konsiderashon i lo e reportá e resultado na Gobernador pa mas tardá dia 19 di mei i lo e tene Gobernador na altura di progreso di su trabou.


text:
Señor Anthony con ta bai. Danki pa bo tempo pa un intrevista chiquito. Conta nos algo di bo persona.
Waw si mi bai conta algo di mi persona, lo mi jena full un buki di mi bida J. Laga mi purba hasiele mas cortico cu por. Mi a nace na Aruba y ta bin di un Famia di 4, Tata, Mama y un ruman muher. Cu mi 18 aña mi a dicidi di bin Hulanda pa sigi studia, pero promer cu tur esei, mi a wordo conseha door di difunto Betico Croes pa bai Hulanda pa mi futuro. E tabata e periodo cu e refeneria di LAGO a sera y na unda basta Famia a perde trabao cu tabata traha den LAGO. Mi tin di bisa cu e tabata un di e mihor conseho nan cu mi a jega di haya y cu te cu dia di awe cu mi no ta regret di a hasie. Despues di a caba algun studio, mi a cuminsa traha na un compania cu jama Eurasem cu awe ta Euratec. Un compania cu ta traha “Chips” di computer. Durante e periodo trahando na Eurasem mi a mira un vacatura procedente di Cas di Aruba (Het Kabinet van de Gevolmachtigde Minister van Aruba) situa na Den Haag, na unda nan tabata tin mester di un persona na e receptie. Mi a haya esei bastante interesante y alaves un oportunidad pa por drenta y traha cu mi mesun hende nan “Arubiano” anto den Hulanda.
E temporada ei mi tabata biba na Nijmegen y mester a pensa mi mes bon si lo ta posibel. Mi a dicidi pa bai pa e challenge aki y mi por bisa cu e aña aki mi a cumpli 27 aña den servicio di Land Aruba. Actualmente mi function ta Systeem en Netwerk Beheerder y alaves e Facilitair Manager na Cas di Aruba. Tabatin un temporada cu mi a traha den e departamento Juridico cu dos jurist, den e departamento di Archief, Onderwijs te asta Welzijn unda mi tabata busca patient nan for di Schiphol y hiba nan hospital pa asina tradusi pa algun di mi paisano nan cu no ta domina e hulandes pa nan operacion cu nan ta bin hasi. Leu a leu mi ta val in como chauffeur di minister ora e ta desea. Pues despues di tanto aña den Cas di Aruba ta minister of directeur so mi no a bira i un trabow varia cu mi por bisa cu mi tin hopi goso den dje. Y lew a lew su challenges nan tambe. Fuera di mi trabow di tur dia mi ta vrijwilliger na BuddyNetwerk judando persona nan cu ta terminal of ta sufri di malesa nan chronico. Mi tin di bisa e no ta un trabao facil, paso bo ta deal cu personan nan cu ta den nan delaster fase di bida. Mi mes ta un persona basta alegre y mi ta purba di “Cheer nan up” cu mi alegria y storianan. Alaves mi ta hasi vrijwilligerswerk y ta miembro di Rode Kruis aki na Hulanda. Mi a dicidi di bira miembro, debi cu mi ta gusta juda hende den caso nan di emergencia y Rode Kruis ta un instancia hopi importante pa full comunidad mes, te asta e minister di Onderwijs kier hasi esei cu normalmente tur mucha na skol mester sa di dje. Cual mi ta haya un super bon iniciativa. Mayoria biaha mi ta bai juda na evenementonan grandi y chikito pa esnan cu mester di e prome auxilio. Y last but not least como mi hobby pa mi relax mi ta gusta tur sorto di musica. Pesei mes mi a dicidi di lanta un banda musical cu awe jama “Saborrr” cu tres “R”. Unda mi por disfruta con e entregante nan ta toca pa entretene e publico y sin cu nan sa mi mes un persona cu ta tocando cu nan. Esei ta un tiki dimi y mi por bisa mi ta Enjoy mi Bida tur dia and I Love it. Y pa mi no lubida un persona hopi importante den mi Bida, tur esaki mi no lo por a logra sin e sosten di mi casa esta SheilaE. E ta steun mi den tur cos y nos ta disfruta di otro tur dia. E ta mi partner in crime en door dik en dun.
Den cua aña boso a lanta e grupo Saborrr i con bo por definí bo banda mas mihor?
Grupo Saborrr a lanta na aña 2005. Promer cu esei mi tabata tin un banda caba cu nos a hinca den otro, pero e tabata tin un otro nomber y eigenlijk diferente nomber. Pero despues di keda pensa mi a dicidi di dune e nomber Saborrr cu tres R cual e dos “r”nan ta nifica Ritmo Rico of Rijke Ritme.
Difinicion di mi banda ta asina aki: Durante di e periodo di Pasco den december, (nos tur cu ta bin di Aruba) a lanta cu Gaita y Aquinaldo, pues na Hulanda tabata hopi dificil di por topa un banda cu ta toca e tipo di musica aki. Un dia mi tabata na Rotterdam y a scucha e banda “Chicas Gaiteras” y a gusta con nan a toca y canta. Y djei ami a dicidi cu mi tambe ta desea di por toca e tipo di musica nan aki na Hulanda. Mi a logra di haya un paar di musico di Aruba cu gusta toca y canta e Gaita y Aguinaldo cu nos conoce y asina e banda a lanta. Hasta un tempo e banda tabata jama “Saborrr Gaiteros”. Despues bo ta hayabo cu hendenan a gusta nos sonido asina hopi cu nan tabata puntra si nos por toca pa Bruid of hasimento di aña. Esei a pone cu nos a dicidi di ban hasi algo den nos grupo y jena nos repertorio cu mas canticanan bailable y tur esaki ta LIVE dus sin computer. Tur esei pa no lubida e toke di nos islanan den Caribe Aruba, Corsow y Boneiro.
Actualmente ja pa basta aña nos Grupo ta toca pa stichting “Nos Baranca” bao guia di sra. Mena Maduro pa e temporada di Fiesta di San Juan “Dera Gai” brindando e publico un dushi atardi. Otro tradicion di nos cultura na unda Saborr tambe gusta participa o toca ta na nos “Dande Festival”. Hasta un biaha mi mes persona a participa basta añas pasa na e Dande Festival na unda mi a logra gana e copa tambe, imaginabo ja mi mes no a spera esei, pero hopi satisfecho y orgulloso di a logra esei, segun mi esei tabata na 2003. Mi mester bisa unda cu tin cosnan pa y di nos dushi Aruba lo mi tei pasobra esei ta algo di nos y e ta parti di nos. Dus nos tin cu sigi sostene e tradicion di nos cultura.
Cuanto persona ta toka cu Saborrr?
Debi cu nos ta un grupo cu ta toka “LIVE”, pa cada instrumento mester su tocado o musicante. Mi tin di bisa cu pa cada toca ta un challenge grandi pasobra no ta tur entregante lo por toca e dia cu tin un toca. Mayoria ves nos grupo ta consisti di 13 tocado, pero si mester bin trompetista aserca ( cual esei ta masha poco) e lo bira un orkesta completo y dimes mas grandi. E idea tras di e banda ta pa duna nos musicantenan di Caribe e oportunidad pa toca aki na Hulanda, mi mester bisa cu e musicantenan ta di nos dushi islanan di Aruba, Corsow, Boneiro, St.Maarten, Saba, hasta nos a jega haya tocado di Santo Domingo y Suriname. Hopi di nos musicantenan ta studiantenan biba aki na Hulanda y na unda e doel ta pa duna esnan cu ta musico y ta bin studia aki un chens pa nan sigi den nos musica crioyo y tradicional. Actualmente mi tin 2 musicante cu ta forma parti di Grupo Saborrr kende nan ta Jaderick Croes y Xavier Geerman. Ta musicantenan cu a studia na un conservatorium y a cabe y na unda awe ta demostra nan talento conhunto cu e Grupo Saborrr. Pami esei ta un previlegio y ta sinti como Arubiano hopi orgulloso di tur mi integrante nan. Mi ta haya cu ta di suma importancia pa sigi tene e tradicion di nos Cultura musical di Aruba of di Caribe mes halto y hasi algo cu ne pasobra ta di nos e ta. Esei ta e idea tambe tras di Grupo Saborrr pa duna e oportunidad ei na cada musicante cu ta mustra nan interes den nos tradicion y cultura y tene na bida. Un super danki tambe mi kier a duna na un otro integrante cu ta mi manager di e banda cu ta Indirah Burke. Indirah ta hasiendo un tremendo trabou cu hopi amor y incansabel pa e Saborrr sigi cu e spirito bibo di musica y ta hasie semper cu un energia cu e so tin. Su esfuerso incansabel pa cu e trabow logistico pa asina tur e integrante nan di Grupo Saborrr bin cu e energia positivo pa pone un show manera nos ta desea. Y asina Saborrr ta un label cu mi ta full orguyoso di dje. Un danki inmenso na boso tur como integrante nan y vooral tambe na e publico cu ta scucha nos ora nos duna nos show.
Kiko mas bo ta hasi banda di bo bida como Artista? Fasil pa contesta esaki, wak e pregunta 1 hahaha. Gosa di bida !!!
Cua ta e fiesta di mas mihor cu bo jega di toca i pakiko?
Wow un pregunta difisil……Pero fasil pa contesta. Cada fiesta tin su caracter y su ambiente, pesei mihor mi splike asina. Mi por bisa cu un biaha nos a jega di toca cu 5 integrante so na un instancia cu jama “Nos Aquamarino”, e ta un cas pa hende nan grandi (ouderen woning complex) cu ta desendiente nan di Aruba, Corsow y Boneiro situa na Den Haag y einan nos a bai toca temporada di Pasco mi ta corda. Wel e tabata un feeling tremendo cu un super bon ambiente, paso ta parse cu nos tabata toca y canta pa nos Wela y Welo nan. Imagina bo nan a disfruta y nos tambe a disfruta. Un win win situacion. Wel manera nan sa bisa e tabata un ambiente di kita sombre….inolvidable cu te dia di awe ainda nos ta papia di dje. Y pa mustra e otro banda di medaya. Ta ora nos toca na un Festival manera un ARUBADAG na unda bo ta haya un publico hopi mas grandi cu miles di hende, na unda e situacion ta full otro. Pero cu un Super Dushi Ambiente. Dus den tur dos forma nos tur di SABORRR ta disfruta di e ambiente cu ta presente. Dus con sea cu e ta grandi of chikito ta gosamento tin y unda tin goso tin bailamento.
Na unda abo tin gana di hasi un presentashon cu bo banda?
Semper mi tabata tin e deseo pa por toca na lugarnan grandi p.e. Heineken Music Hall na Amsterdam of AHOY na Rotterdam y esei a logra tambe na tur dos ocacion na unda e Festival di Arubadag a tuma lugar. Pami e sigiente challenge lo ta na Antilliaanse Feesten ……bo no sabi nunca pero kisas e ta na caminda.
Anthony danki pa bo tempo. Kiko bo kier bisa nos Arubianonan aki na Hulanda i Aruba. Kiko ta bo kenseho?
Na promer lugar mi kier a gradici bo persona Roy pa e oportunidad Brinda, na mi persona, pa e entrevista aki. Loke mi por bisa na nos Arubianonan biba aki na Hulanda ta cu aunke nos por ta un pais chikito den Caribe, semper keda apoya nos Cultura y nos Tradicion, unda cu nos por ta den e mundo aki. Mi conseho ta pa sigi apoya y encurasha nos muchanan cu nos bunita Cultura pa asina nos musica y nos tradicion nan no muri. Corda ta un Aruba nos tin, e por ta chikito pero pa nos e ta nos pida baranca hopi grandi. Aruba mester ta den bo curason pa semper. Sigi bishita boso Dera Gai, Dande Festival y ArubaDag, paso ta di nos e ta!! Arubiano bo ta……….demostre.
Un bes mas…..Danki mi amigo Roy pa e entrevista y bo esfuerso pa sigi informa y hasi esaki posibel pa tur nos Arubiano nan aki na Hulanda. Bo ta un ehempel pa nos aki cu ta bibando ja pa basta aña aki na Hulanda. Y cu Dios sigi Bendishonabo den tur loke bo ta hasi pa nos Pais Aruba nos Dushi Tera e Baranca tan stima!
Un abrazo fuerte…..
Bo amigo y sirbidor Anthony Giel


text:
Aruba su pasado multifuncional ta refleha den nos hendenan amical trahando duro y nos tradicionnan multicultural.
Arubianonan di antes a biba un bida trankil, un famia grandi, cu casi ningun entrada, a cria nan yiunan na un manera hopi respetuoso y disciplina. E tata a lanta trahando den cunuco of den piscamento, mientras e mama mester a keda cuida cas y su yiunan. E unico entrada tabata pa bende mes di carne, cabrito y tin bes druif. E damanan ta traha y bende sombre.
E momento cu un pareha Arubiano casa, nan ta zorg pa nan tin un cas. E sistema cu nan a usa pa traha nan cas tabata “paga Lomba”, kier meen famia, bisiña of amigonan ta bin hunto pa yudé traha su cas. Dia cu nan traha nan cas e doño aki ta haci mescos. E cas ta wordo traha di lodo, yerba of torto. E cas ta wordo blancha blanco y lo tin su kamber, sala, hadrei di nort of zuid, y cushina cu su forna cu piedra pa cushina. E forno semper ta traha na e parti pabou, pa huma di cushinamento no bay molestia den e cas. Cushinamento ta wordo haci door di un monton di tres piedra grandi cu e weya riba dje y candela di yerba seco abou. E muchanan ta bay busca e yerba pa candela den mondi. Mester bisa toch cu tabatin suficiente cuminda for di cunuco of piscamento. Bon cuminda fresco y motibo pa cual nos grandinan a biba asina hopi aña. Nada di cuminda di bleki e tempo ey.
E vloer di cas tabata di santo blanco di lama
teni semper limpi cu un basora traha di rama
seco di mata mara na un palo largo. E tradicion
di mantene e cas y sabana limpi a bin di nos
prome Indjannan kendenan a haci esaki
pa evita reptiel y insecto.
Den e tempo ey no tabatin coriente, awa of medio di comunicacion. Nan tabata lanta marduga pa 4ór cu e cantamento di e gay. E tata ta bebe su koffie cayente cu semper tabata riba candela y tumba pa cunuco. Pero prome cu e tata bay, e ta laga ordo pa loke e muchanan mester haci ora nan yega bek di scol despues di termina nan huiswerk. Un di e tareanan sigur tabata pa bay den mondi pa busca yerba seco pa candela pa e forno y e ora numa nan por a bay hunga pafo. E muchanan mester a cana un distancia largo pa yega scol. Atardi pa 5ór nan tin cu bay tuma un baño, bisa mama cu papa un bonochi y bay drumi.
Birando scur e tata ta sende e lampi di kerosin y e cu e señora ta bay sinta riba un banki dilanti di e cas di torto. Ainda mi ta corda cu ora mi tabata bay bishita mi abuelonan, mi tabata topa cu nan sinta riba e custumber banki dilanti di e cas. E abuelo cu su carson largo mara na e enkelnan, pa protehé di reptielnan den cunuco, humando su pipa. E abuela, cu cabes mara, shimis largo y humando su sigaria La Fama cu candela paden. E custumber di antes cu ta incomprendibel pa hopi hende ta con nan por a huma un sigaria cu candela paden y combersa sin kima nan paden di boca. E sabana ta lombra di limpi, paña ta secando riba trankero y un burico mara bou di un mata grandi.. E tempo ey no tabatin auto, ta burico ta e unico medio di transportacion y esnan cu tabatin manera por a cumpra un cabay pa Fls.50.00 of por a huur uno pa Fls.5.00.
Debi cu no tabatin awa, e tata tabata bay riba su burico cu dos halifat pa bay busca awa na pos of dam pa bebe, cushina y baña. Esaki tabata un bon oportunidad pa topa cu otronan pa haya e noticia, como cu no tabatin medio di comunicacion manera corant, radio of television. E awa aunke un poco brak tabata wordo usa pa
bebe, cushina y baña. Poco despues hopi tabata pone awa den purun cu tabata mantene e awa bon frieu cu un mita coco claba na un palo. E resto di awa tabata bon warda den boter grandi di cinco galon den cushina of un otro sitio den e cas. Strikamento tabata wordo haci door di pone e hero di strika riba e candela den e forno di cushina. Tin famia cu tabata usa dos hero pa mas rapido, nan tabata strika cu uno mientras e otro ta riba candela pa keinta, asina no ta perde tempo.
Den e tempo ey, no ta tur mucha por a caba scol, door cu nan mester a yuda mama cu e otro rumannan cu tabata hopi e tempo ey. Semper e palabra tabata cu nan tabatin hopi yiu door cu no tabatin radio y television pa tene nan lanta y ta bay drumi tempran. Pero sinceramente mi ta kere tambe cu no tabatin medionan di proteccion e tempo ey. E muchanan homber mester a bay busca un trabou pa cria e famia, cu tabata hopi scars e tempo ey, mientras e mucha muhenan no tabata permiti pa bay busca un trabou, pasobra nan tabata bon proteha pa e mayornan. Nan tarea tabata pa yuda e mama cu trabounan di cas y cuida e rumannan. Nan no tabata permiti pa sali, ni bay fiesta, of bay cu yancuman ningun caminda, solamente acompaña pa mama, ruman of amistadnan hopi cerca di e famia. Si e yiu muhe topa cu un yoncuman, e freimento tabata scondi y e yoncuman bishita e cas no tabata facil. E tabata tuma hopi curashi e tempo ey. Tabata ser bisa cu asina e yoncuman acerca e cas pa prome biaha, e tata mesora ta puntr’e kende e ta, di ken su famia, si e tin un trabou y un cas. Si e mayornan acepta e yoncuman, e ta bin bishita cas y ey e freimento ta cuminsa. Nan dos ta sinta den un sofa y e mama y papa tambe ta sinta den sala hunto cu nan. Pero e freimento ta di tal ora pa tal ora. Si esaki tarda, mesora e tata ta duna un señal cu e ora a yega pa e yoncuman bay su cas. Despues e mayornan ta avisa e yoncuman cu nan kier bay bishita y sera conoci cu su mayornan y esaki semper tabata riba un Diadomingo den dia. Si tur mayornan ta di acuerdo e ora e yoncuman por sigui bishita cas di e yiu muhe.
Dia e pareha dicidi cu nan kier bay casa, nan ta avisa e mayornan di ambos banda. Preparacion pa e casamento tabata cu e mayornan di e cas di mucha muhe ta cuminsa busca rama di coco pa traha ramada di coco rond di e pista di baile. Nan ta vlecht e ramanan masha bunita y basha santo blanco di lama pa e vloer. E damita ta busca su madrina y sirbidonan y e yoncuman ta busca e padrino y sirbidonan. E casamento mes e tempo ey tabata cu e pareha y tur sirbidornan ta cana pa misa of usa un burico cu un flor decora riba su nanishi pa bay casa na misa pasobra no tabatin auto. Ora nan regresa cas despues di e casamento, nan ta bay sinta den un stoel cu a wordo decora cu papel di crepe blanco durante henter e fiesta. E celebracion semper tabata masha bunita, cu hopi bebida y cuminda, tin ora cu un grupo di musico cu guitar, fio y tambu. E tempo ey no tabatin bebida gemix, pero bebida sterki den e kelki di horea y e damanan tabata tuma cucui.
Asina e fiesta ta sigui masha bunita, pero tin bes e ta caba cu un pelea. Tabata ser bisa cu e tempo aya si no tin un pelea na e fiesta, e fiesta no tabata bon. Pero e pelea tabata limpi, esta cu mokete y nada di arma. Straño cu e por zona, pero e hendenan muhe tabata apoya e pelea pasobra nan tabata bisa pa laga nan bringa pa wak cua tin mas forsa. Tambe si un hende a perde e fiesta e ta puntra su amigo pa su mañan con e fiesta a bay y esun ta contesté: “Ay, Comper, e no tabata bon pasobra no tabatin pelea y e ramada di coco no a wordo basha abou”. Su siguiente Diadomingo, tin un otro celebracion den dia, mas tanto pa e famia pa bin bebe soppi di carne cu su boyo of pan bati.
Ora un miembro di famia muri, no tabatin medio di comunicacion pa avisa e morto. Un miembro di famia ta bay pafo y ta manda dos tiro di scopet den laira pa avisa e bisiñanan. Asina cu nan scucha e tironan, nan ta core yega e cas y ta keda te anochi laat pa compaña e famia di e defunto. Debi cu no tabatin mortuario ni tampoco caha di morto, nan mes mester a traha esaki. Tin famia cu tabata traha bastante y warda riba zolder. Si un bisiña perde un ser keri y no tin caha, e por a fia uno di esun cu tin y despues traha of laga traha uno pa debolbe. E defunto mester wordo dera pa su mañan mes pa motibo cu no tabatin ijs corda freezer. Ta despues por a cumpra ijs na blokki pa pone bou di caha di morto pa mantene e defunto. Tambe mester a cana carga cu e defunto te na misa pa despues santana, anto tin ora un distancia largo. E cargadonan ta cambia de bes en cuando. Di ocho dia tin resamento na cas di e defunto unda ta busca un persona pa resa pa e defunto. Chuculati di pinda y boyo of cuki ta wordo sirbi. E hombernan ta dal nan bebida sterki y ta usa e ocasion pa conta chasco of intercambia noticia. Rouw ta wordo teni pa e damanan pa ocho dia largo.
Asina nos grandinan a biba e tempo aya, un bida trankil y hopi sigur.
Dufi Kock


text:
Publiká riba 08 Yüli 2020
WILLEMSTAD – Riba djárason 8 di yüli 2020, Promé Minister Rhuggenaath lo biaha pa Hulanda en konekshon ku e reunion djabièrnè 10 di yüli benidero di Konseho di Minister di Reino. Durante e reunion aki lo trata e pakete di kondishonnan nobo i ekstensivo pa por bini na remarke pa yudansa finansiero, ku mester yuda Kòrsou superá e krísis di COVID-19 i pa logra realisá reformanan struktural riba término largu.
Mirando e akontesimentunan di último tempu, Promé Minister Rhuggenaath ta konsiderá e biahe aki di sumo importansia pa por sigui deliberá tokante solushonnan duradero na bienestar di pueblo di Kòrsou.
E kombersashonnan ku Promé Minister Rhuggenaath lo bai hiba na Hulanda, lo ta den kuadro di e pensamentu ku huntu, komo paisnan den Reino, mester por yega na akuerdonan ku na promé lugá ta realístiko i realmente ta aportá na desaroyo positivo di Kòrsou, pero alabes ta sigui fortifiká e relashon balioso entre ambos pais.
Promé Minister Rhuggenaath lo regresá Kòrsou riba djadumingu 12 di yüli 2020. Durante su ousensia Minister Steven Martina lo fungi komo Vise Promé Minister.


text:
ORANJESTAD (AAN) – E lider di Partido ACCION 21, Miguel Mansur, despues di a reuni cu Gobernador den e contexto di consultanan pre-formacion di Parlamento nobo
y siguiente Gabinete (2021-2025), el a topa cu prensa cu tabata tin preguntanan pe.
Na prome lugar, Mansur a expresa cu e ta hopi gradici y ta sinti su mes hopi honra, cu 2.019 hende a deposita nan confianza den su persona, y kier duna nan tur un braza, si nan sa ken nan ta.
Mansur a expresa cu ta pa prome biaha cu 1/3 parti di e poblacion a vota contra e partidonan tradicional (grandi), y na su opinion e sistema anticua cu tin, no ta duna un reparticion husto di asiento. Aworaki tin cinco asiento y tres partido cu ta pafo di e partidonan grandi. El a bisa cu aworaki e reto ta con pa uni nos pais, e retonan di nos pais no a cambia, y Accion 21 kier wak un gobierno mas amplio posible, y no lo sostene un gobierno cu menos di 12 asiento, pero e mester ta mas amplio cu esey. Nan ta boga un Gabinete Nacional cu ta inclui tur partido, y pone politica un banda y ban enfoca riba pueblo.
E tin entendi cu tin conteo di votonan invalido y tin chens cu e por caba -8-8-2-2-1. El a reitera su punto cu Accion 21 no por sostene un gobierno di 12 of menos asiento y e nan ta keda pendiente di un Gabinete di unidad nacional of un forma pa Vak Ministers y tur partido ta bay den Parlamento.
Mansur a menciona cu dos aspecto historico a sosode cu e eleccion aki. Uno ta cu tin un caminda cu por haya un gobierno di 14 asiento, pa prome biaha den nos historia, e otro ta cu nos por caba cu un gobierno di 11-10, tambe pa prome biaha den nos historia, y cu den Parlamento lo por tin tres miembro di coalicion of oposicion.


text:
Partido MEP, un partido cu un trayectorio hopi largo den gobernacion di e pais aki, te ainda no a haya un splicacion satisfactorio for di e parlamentario di AVP Gerlien Croes pa loke ta e pregunta, si e por drenta Merca, SI of NO. Un pregunta simpel haci pa partido MEP y cu pa motibonan obvio no a haya un contesta debido di parti di e parlamentario menciona y consecuentemente cu su silencio Gerlien ta sigui demostra su actitud intransparente.
Un misterio tras di otro
Mirando cu Parlamento ta e organo di mas halto den e pais aki y cu integridad y transparencia mester prevalece den tur sentido di palabra, pueblo Arubano no por sigui biba den tur e misterionan cu a lanta cabes den e ultimo lunanan aki. Ta asina tin un otro parlamentario cu tambe ta poniendo cara di Parlamento na berguensa ya cu recientemente e persona aki – cu asistencia di un abogado y bao di un copi koffie – a wordo interoga durante 7 ora largo na oficina di Landsrecherche. Despues di e interogacion largisimo aki a keda e pregunta si e parlamentario Marisol Lopez Tromp tambe ta wordo sospecha di un of otro caso spirito cu no por mira luz di dia? Lo ta trata asunto di otorgamento di tereno di pueblo den forma ilicito mescos cu esaki a wordo describi den e WODC rapport emiti na aña 2011 y specificamente relata na ministerio di infrastructura?
Corupcion cu tereno di gobierno?
Hecho ta cu na salida for di oficina di Landsrecherche, Marisol Lopez Tromp a declara cu el a wordo invita door di Landsrecherche pa repasa su declaracion na juni contra Directeur di DIP sr. Croes. Cu e declaracion aki ta surgi e pregunta kico tin bao di mesa scondi relaciona cu DIP, esta cu otorgamento di terenonan di gobierno? Terenonan a wordo cumpra, bendi cu placa of cu voto? Despues di un interogacion largisimo na oficina di Landsrecherche, e pregunta ta keda colga, si e parlamentario y lider di MAS en cuestion ta sospechoso, SI of NO? E pueblo Arubano amante di integridad, transparencia y honestidad merece di haya un contesta categorico riba e one million dollar question aki, ya cu den pasado na varios ocasion e parlamentario aki a ser gara ta gaña y te hasta a haci denuncia falso contra su propio colega den parlamento!


text:
ISBN: 978-99904-2-190-3
Sapu ta un héroe
$ 6,12 $ 4,12 O.B Excl.
Fls 7.50
Max Velthuijs
Awa seru tabatin hopi dia ta kai kaba. Riu a subi tera. Sapu, porko i patu a bai keda na kas di konènchi, pasobra ta e kas ei so a keda seku. Den esei, ata kuminda a kaba… Sapu tabata esun ku por a landa mihó i el a disidí di bai buska yudansa, maske e koriente di awa tabata peligroso…
‘Mi ta stima tur mi bestianan mes tantu,’ asina Max Velthuijs ta bisa. ‘Si e muchanan ta gusta bo bukinan i nan ta komprondé di kiko e bukinan ta trata, e ora ei bo sa ku bo a produsí algu bon.’
In stock
Compare


text:
E tabata super eksitoso na Januari 2016 i 2017.
Join nos pa forma parti di e eksito den 2018.
Reto: 10kg i 10cm (na barika) den 10 siman.
Reglanan
- Nos ta start 6 Februari 2018 i kaba 10 di April 2018
- Bo ta risibi 3 meal plan pa kubri e 10 simannan.
- Bo meal plannan lo kuadra kubo peso, sekso, edat i estatura.
- Por pidi remplaso i adaptashon na tur kuminda den bo plannnan, menos Aros, Batata ku Pan. Esei nan ta obligatorio den tur meal plan.
- Bo por join nos tur djasabra 9am pa 10am i/òf tur djamars 6.30pm pa 7.30pm na SDK of Koredor.
- Nos tur lo ta na un T-shirt of Poloshirt Bèrdè.
- Nos lo duna asistensha 24/7 via email of personal dianan ku nos topa.
- Nos no ta huza Whatsapp i tampoko telefon.
- Preis FL.100,-
- Nos ta bai yuda bo tambe baha 10KG – 10CM den 10 siman.
Sigui e 6 pasonan aki bou pa bo aplika.
- Klik aki pa registra. –> Si bo tin un di 2 persona Klik aki.
- Yena e formulario ku ta habri
- Klik e boton di subscribe.
- Sigui intrukshon di e pagina ku ta verifika ku bo no ta spam/robot. I primi Submit.
- Si bo ta riba telefon, e sistema por pidibu pa verifika skohe entre sierto potret ku e lo dunabo. Hasi loke e ta pidi i klik riba subscribe atrobe.
- Denter di 5 minut lo bo risibi un email di konfirmashon, si bo no risibie, wak den bo junk/spam mail.
Pa kualke pregunta: bibamassalu@gmail.com
[add_to_cart id=”546″]


text:
The content originally appeared on: Diario
Minister Geoffrey Wever: — *Propuestanan lo stimula desaroyo economico duradero
ORANJESTAD (AAN): Comision di Recuperacion Economico, instala door di minister di Asunto Economico, Comunicacion y Desaroyo Sostenibel mr. Geoffrey Wever a tene nan di tres y ultimo sesion riba 14 di juli 2022. E comision su enfoke ta pa formula incentivanan fiscal y economico pa stimula inversionnan y crecemento economico na Aruba.
E comision lidera pa minister Wever ta consisti di fiscalistanan, abogacia, accountant y representantenan di Free Zone Aruba N.V., Aruba Trade and Industry (ATIA), Aruba Hotel and Tourism Association (AHATA), Camara di Comercio (KvK), Comerciantenan Uni Aruba (CUA) y San Nicolas Business Association (SBNA).
Den e ultimo tres simanan, e comision a reuni tres biaha y a brainstorm over di nota di Departamento di Asuntonan Economico, Comercio y Industria cu ta consisti di diferente propuesta pa con stimula desaroyo economico di nos isla.
Durante e sesion a trata entre otro e clima di inversion, facilidad huridico, compensacion fiscal pa cierto inversionnan y condicionnan necesario.
E siguiente paso ta pa finalisa e rapport di recomendacion di e comision y presenta esaki na Conseho di minister. “Mi ta sumamente satisfecho cu e trabao di e comision di recuperacion economico. Propuestanan cu sigur lo aporta na stimula nos desaroyo economico duradero” segun minister Geoffrey Wever.


text:
KRALENDIJK – Den luna di mei i yüni ta planiá, manera kustumber, pa selebrá sakramentu di Primera Komunion i Konfirmashon. Debí na e situashon ku a surgi dor di Covid-19, kaminda ku no por selebrá Santa Eukaristia ku grupo di hende presente, a posponé selebrashon di Sakramentu di Primera Komunion i Konfirmashon te otro aviso.
Ta urgi kreyentenan pa keda ku bista riba Kristu Hesus, paso asina so nos por sali viktorioso for di tur situashon. Nos ta gradisí Dios pa Su kompashon pa Boneiru ku e reto ku nos ta den aki. Tambe pidi Dios pa sigui drama Su bendishon riba pueblo di Boneiru i sana nos kompatriotanan ku ta sufri di kebrante di salú pa motibu di korona vírùs i tambe pa tur esnan kontagiá rònt mundu, sabiduria i fortalesa pa outoridatnan lokal i internashonal i pa tur esnan ku ta empleá den e tim pa guia i informá pueblo di Boneiru pa atendé ku e situashon rondó di Covid-19, tur esakinan den nòmber santu di Kristu Hesus nos Señor, Salbador i Sanadó.
E komunikado aki na nòmber di Vikario di Boneiru, pader Santiago.


text:
Nos a yega wikènt den ‘lockdown’ aki…
Pero loke ta importante ta ku nos ta mirando ku e kasonan di kontagio a baha, esaki huntu ku e kantidat di hendenan ku ta rekuperá i esnan ku ta den Intensive Care…
Ta di lamentá ku e kantidat di hendenan ku ta fayesé ta sigui riba mesun ritmo…
Palabranan di sosten i kondolensia nan esnan ku a pèrdè un ser kerí den e dianan ku ta tras di lomba pa motibu dje pandemia…
Nos a tende e reakshon di Minister di Kultura relashoná ku e montante ku lo mester paga AGKK pa prekario…
Manera ta konosí AGKK no a keda niun tiki kontentu i awor ku deklarashon di Minister Zita Leito, e reakshon di AGKK sigur lo no kambia…
E echo ku no tabatin transparensia den kiko ta e gastunan i tambe si no tabatin un presupuesto traha delantá ta pone ku aworakí praktikamente mester guli e pulchi numa i buska un solushon pa e manera ku ta atendé ku prekario di Karnaval…
Kon tei sigui awor…
Nos ta keda pendiente pa e siguiente paso di AGKK den e kaso aki…
Na Hulanda den luna di ougùstùs tin e evento konosí komo ‘Lowlands’, ayera a bende e último 500 karchinan i esakinan a bai den algun sekònde…
Ounke ku den e siman aki e kantidat di kasonan positivo a bolbe subi, ta duna outorisashon te ainda pa eventonan grandi keda promové, ounke tin chèns ku si mester lo anulá e pèrmit i kanselá e eventonan…
Ayera mi a tuma nota ku Buleria ta usando e plataformanan digital internashonal ku ta paga e artista pa su músika pa pone nan músika disponibel pa nan fanátikonan…
Bo mester kuminsá un kaminda, produkshon musikal tin su gastunan kuné i si bo no tin entrada pa motibu ku no por presentá bo mester hasi uso dje plataformanan pa yega na entrada…
Aworakí ta e fanátikonan tin ku sostené e banda dor di skucha nan músika riba un dje plataformanan ku e banda ta usando…
Esaki ta birando e normal nobo kaminda fanátikonan tambe mester ta konsiente ku bo mester sostené bo artista pagando pa skucha su músika…
Mi a mira ku El Canario, Charlie Aponte i un kantante mas tabatin un konsierto grátis ayera nochi riba facebook…
Mi no a logra pa sigui e konsierto, pero mi ta sigur ku amantenan di Salsa sigur lo a sigui e konsierto aki…
‘Louie Louie’ ta masha interesá pa sa kiko lo bai bira e maneho ku Gobièrnu nobo lo tin pa loke ta trata nos Kultura…
Mester bin kambio den e maneho i mester duna atenshon na Kultura…
Un felis wikènt pa bo, kòrda mantené bo mes na e reglanan…
Te Djaluna ku Dios ke!…


text:
Prome Minister Evelyn Wever-Croes: Evelyn Wever-Croes na Mike Eman SI BO KIER YUDA COMBATI POBRESA, VOTA NA FABOR DI E WEVER-CROES- NORM Mas di 5000 mama y tata di famia ta anhela di haya 5% di salario
Prome Minister Evelyn Wever-Croes den un reaccion riba lider di partido AVP Mike Eman, a extende un invitacion na Eman pa yuda combati pobresa.
“Nos Gobierno ta luchando contra pobresa y tur e problemanan social desde e prome dia di nos Gobierno na 2017. Despues cu e sector social a wordo totalmente neglisha pa e gobierno di Mike Eman cu a prefera di inverti den klinker cu den e ser humano. Momento cu nos a drenta den Gobierno nos por a mira un explosion di problemanan social y mesora a bin cu e Sociaal Crisis Plan. Pa prome biaha den historia un gobierno a pone 32 miyon florin un banda pa combati pobresa y combati problemanan social. Profesionalnan den veld social tabata sumamente contento cu e sector aki porfin ta haya atencion di un gobierno. Nos compromiso desde e prome dia, ta pa yuda esnan mas vulnerable.
Y nos tabata bayendo bon. Lamentablemente e pandemia mundial Covid-19 a cambia tur cos. Henter mundo a wordo sacudi cu perdida di entrada. Ora porfin nos a cuminsa sali di e crisis di Covid-19, nos a haya nos cu otro crisis, guera na Ukraina cu a causa aumento di prijs rond mundo. Esaki tin su efecto riba Aruba tambe.
P’esey, awor nos Gobierno ta trahando cu alma y cuerpo pa logra paga e 5% bek na empleadonan cu ta traha den gobierno y na fundacionnan cu ta traha den e sector social y di cuido. Pa logra esaki, Parlamento mester trata e ley di Wever-Croes-Norm. Un ley cu a bin pasobra cosnan a sali for di man bou di gobiernonan anterior y a permiti salarionan hopi halto. Companianan estatal no ta priva, nan ta di Gobierno y mester sirbi pueblo.
Cu den cierto compania estatal tin hende ta gana riba 20 mil florin, no ta normal. P’esey ta bin un norma, un maximo di un entrada di 261.000 pa aña, cu ta entre 17 y 18 mil florin pa luna. Esey ta 130% di salario di un minister.
Hulanda a pone como condicion pa Aruba paga e 5%, cu e ley di Wever-Croes-norm mester drenta na vigor. Awor Parlamento tin e ultimo palabra: ta vota na fabor di e ley y duna mas di 5000 empleado cu ta gana entre 2 mil y 5 mil florin 5% extra tur luna? Of ta vota contra e ley pa permiti 20 hende sigui gana mas cu 20 mil florin pa luna riba lomba di pueblo.
Mi ta invita sr. Mike Eman, si realmente bo kier yuda combati pobresa, vota na fabor di e ley y bo ta yudando mas di 5000 mama y tata di famia”.


text:
Búskeda di e hòmber Ronald Nazario Doran. R I P I T I S H O N
KOMUNIKADO DI PRENSA 345 /2022
11 yüli 2022
Búskeda di e hòmber Ronald Nazario Doran. R I P I T I S H O N
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis ta pidi búskeda di e hòmber Ronald Nazario Doran nasé na Kòrsou, di 69 aña di edat.
For di djaluna 21 di yüni 2022, alrededor di 11.30’or e hòmber aki a sali kas na Moontjeweg
pa bai un sentro komersial i no a regresá kas.
Ronald tin e siguiente deskripshon:
Haltura: 1.68 m;
Postura: delegá;
Kabei: kabei pretu/shinishi plat pelá;
Koló di kueru : maron skur;
Koló di wowo: maron skur.
Na momentu ku Ronald a sali kas e tabatin un karson di jeans blou, un flanèl blou skur ku
blanku i kèts pretu bistí.
Polis ta supliká tur persona ku por duna kualke informashon òf sa paradero di Ronald pa
tuma kontakto ku polis na number di telefòn 917 òf e number anónimo 108.


text:
Rudy Lampe ta considera positivo e acuerdo di 'financieel toezicht' riba Aruba
Tin dos aspecto clave cu ta duna mi confianza pa loke ta e “Afspraken tussen de regeringen van Aruba en Nederland over de openbare financien van Aruba” di 2 di mei ultimo. Ta papia di “structureel onafhankelijk toezicht” y den e “Nadere afspraken” ta clave e poder di e Minister di Asuntonan di Reino na Den Haag. Mirando cu tanto e rapport di IMF como esun di Cft a menciona cu ta bai dura un generacion pa yega na un balanced budget, e 'financieel toezicht' aki riba Aruba no ta bai ta te 2018 sino ta bai ta algo permanente, independiente y structural. Y ta un autoridad externo ta bai tin control loke tambe ta positivo. Laga nos ta franco, nos gobernantenan a demostra di tin man los, y nos Parlamento ta un stempelparlement cu no por mara man di nos politiconan.
Ta berdad cu a sacrifica autonomia di Aruba, pero esaki tambe ta positivo. Nos ta biba den un otro mundo cu tempo di Betico. Mi no a conoce Betico personalmente, mi ta di un otro generacion y nos no por sigui cu e mesun receta di Betico. Tempo di Betico tabata existi e Muro di Berlin y ainda no tabata existi Union Europeo. Awendia Hulanda ta parti di Union Europeo y ta wordo supervisa financieramente pa Brussel, Hulanda tambe a perde autonomia. Ban probecha di nos lazo cu Hulanda pa awor nos risibi supervision financiero di Hulanda cu ya tin experiencia cu esaki. Ta trata di placa di pueblo y control externo riba con ta gasta placa di pueblo ta algo sumamente positivo.
Nos a caba di celebra en grande na Aruba e 200 aña di Reino Hulandes. Ban saca provecho di nos relacion cu Hulanda. Ban stop di culpa otro ta ken a causa mas debe, ban probecha e acuerdo di 2 di mei pa haci un restart di Aruba y mira pa futuro. Hopi pregunta mi a haya ta dicon net awor Puerto Rico a bai over na legaliza cannabis medicinal como prome paso. Pasobra e ta preparando pa e apertura di Cuba awor cu American Airlines a anuncia vuelonan diario pa Cuba y Puerto Rico cu razon tin miedo cu su cambernan di hotel lo keda bashi. Nos a premira esaki y pesei nos a propone pa haci Aruba un cannabis and gay friendly island y evita cu nos hotelnan keda bashi awor cu e boom turistico di Cuba ta den porta. Nos a kier a saca bentaha di e relacion di Aruba cu Hulanda, pasobra Hulanda tabata e prome pais na mundo cu a legaliza de facto cannabis y e prome pais cu a legaliza gay marriage. Pesei Aruba tin un gran bentaha riba e otro islanan pa capta e mercado turistico nobo aki dor di propaganda e isla aki como e Amsterdam den Caribe.
Ban restart Aruba despues di e acuerdo di 2 di mei, ban probecha di nos relacion cu Hulanda. No tin otro alternativa pa Aruba cu diversifica nos mercado turistico. E papiamento di Aruba como hub, of como centro di energia alternativa, of reapertura di refinera, tur esei no ta realistico, ta puro storia di fantasia. Turismo ta nos unico pilar. Pero nos no por keda haci business as usual cu nos industria turistico awor cu American Airlines a anuncia vuelonan diario pa Cuba. Si no bin cambio den nos mercado turistico mi ta premira cu nos hotelnan lo para bashi y e ora ni placa lo tin pa wordo supervisa.
Expresionnan haci den e articulo aki no necesariamente ta refleha opinion di ArenaPoliti.co


text:
Apertura di e eksposishon akí ta dia 17 di sèptèmber. E ta dedika na Pader Paul Brenneker i Elis Juliana. E eksposishon ta trata di kolekshon religioso, ku nan a haja 50 anja pasa i a otorga esei na NAAM.
E topiko prinsipal ta e bida religioso ku e populashon Afro-Curacao a ekspresa dor di dedika alta na San Antonio, e santu mas popular na Korsou, un alta katholiko i un alta di montamentu. E ekspoisishon a worde eksibi dor di Tirzo Martha, insipra dor di e konosido Bob Harms, Jossy Pieter, Joyce Zimmerman i otronan. E ekshibishon i publikashon konserni a worde hasi posibel dor di sponsornan Prins Bernhard Cultuurfonds i APNA.